text:
December 20th, 2021
WEB Aruba N.V. ta un compania vital pa nos pais. De facto, e ta encarga exclusivamente cu produccion di awa y coriente pa nos comunidad. Den pasado e tawata un departamento di gobierno pero desde aña 1992 a dicidi di cambia su structura legal y hinc’e den structura di un NV. WEB Aruba y N.V. ELMAR a wordo incorpora como companianan independiente bou di capa di Utilities Aruba N.V., un compania cu tin Gobierno di Aruba como su unico accionista. Riba e website di WEB por mira entre otro e historia di desalinacion di awa na Aruba.
“E historia di desalinacion na Aruba a cuminsa mas cu shen aña pasa cu produccion di proceswater na 1903 na e mina di oro, Gold Mining Company (1899-1916). Hasta den e prome etapa aki, tawata obvio cu e awa natural y awa colecta di awasero no tabata suficiente pa e proceso kimico di extrae oro. E decision a wordo tuma pa desalina awa di lama, colecta for di Spaans Lagoen”. Tambe ta curioso pa lesa cu tabatin un periodo cu WEB no por a cumpli cu demanda halto di awa y pa WEB por a cumpli cu demanda e mester a importa awa di bebe na aña 1982, 1983 y 1990 for di Merca, Venezuela y Dominica.
Compania priva?
Ta ser bisa cu e servicio di suministro di awa a wordo privatisa na momento cu a hinc’e den un NV. Kisas mas bien mester uza e terminologia independisa. Di otro banda e ta wordo yama patrimonio di pueblo y un compania unda semper gobierno mester tin di bisa. Ora di forma gobierno, WEB ta cay bou di un ministerio cu ta politicamente responsabel pa esaki y cu tin entre otro e poder pa nombra entre otro director y miembronan di e board. Aunke tambe ta ser bisa cu e minister no tin nada di bisa, e no ta mete etc. Esey ta trece cu ne cu e compania un rato ta parce carni anto un rato e ta pisca.
Pandemia WEB 1
Den pandemia tambe nos por a wak dos diferente WEB. E prome WEB (“WEB 1”) ta esun cu publicamente via instrucion directo a wordo yama door di gobierno pa corta 12.6% di su gasto personal. Esaki pasobra como compania di gobierno of compania estatal of NV publico e tambe mester ta solidario of mester yuda baha gasto di gobierno pa asina “cumpli” cu exigencia of palabracion cu Hulanda. Aki WEB 1 a wordo cualifica manera un parti integral di gobierno, pa gobierno y pa sirbi e interes general. A splica den un forma hopi extenso dicon WEB no ta zomaar un NV pero cu e ta un entidad cu un carakter publico. Den corte y den medionan WEB e tempo ey a bisa cu nan no tin choice y cu nan mester cumpli cu instruccion di gobierno o sea cu ordo a bin di ariba. Tur esaki a wordo treci den un forma asina pasiona y convincente cu hasta por a kere den e sentencia cu corte a haci un excepcion nunca antes visto y a considera e interes general di pais Aruba como un di e motibonan pa interferi den e relacion laboral y permiti un cambio unilateral den e condicion primario di trabou o sea den e pago di e trahadonan di WEB. Sentencianan cu ta desvia di e normanan huridico asina ta cay manera un sorpresa y ta laga bo ta pensa so. Di otro banda ora bo bay corte bo mester por spera tur cos, tambe cu un excepcion of sorpresa asina. Di experiencia di mi y otro coleganan por wak of tende cu durante un caso e (mal) beis di e hues e dia ey por pone cu bo ta end up cu un sentencia cu ta desvia y cu bo tin pa biba cu ne te ora e corte di apelacion kit’e for di mesa. Fastioso y kisas no locual bo ta haya durante bo estudio pero si un realidad. Pesey tin biaha ta bon pa considera alternativa prome cu bay corte. Den pasado mi a elabora por ehempel riba e opcion di mediacion.
NDA WEB 2
E ultimo siman(nan) a papia hopi di un contract entre WEB y un compania Mericano. Parlamento a pidi pa wak esaki y gobierno a bisa cu no por comparti e contract pasobra tin un NDA. Un NDA ta e afkorting pa un non-disclosure agreement. Por medio di un acuerdo asina partidonan ta palabra cu nan lo mantene cierto informacion cu nan lo comparti cu otro, den forma secreto. Riba su mes esaki ta un practica comun entre partidonan priva. Di otro banda, un gobierno tin un carakter publico unda ta papia hopi di transparencia. Mi no ta bai den mas detayes di e NDA, pasobra tampoco mi sa kico e NDA ta bisa precies. Locual tawata remarcabel ta con diferente nos a bay di WEB 1 pa WEB 2. Den parlamento WEB 2 ta (of a bira) un compania los di gobierno, cu directornan y comisarionan cu ta opera independiente di gobierno, den cual e unico accionista – gobierno – no ta y no por mete. Esaki ta zona hopi otro cu e WEB 1 cu ta un empresa publico y cu mester sigui instruccion di e accionista. Awor WEB ta wheel and deal y gobierno no tin nada di bisa y e poder di parlamento a wordo limita via di un NDA. Awor ta gobierno no tin choice y mester baha cabes pa WEB 2. Straño cu esaki por zona pero asina e cos a bay.
Den corte na 2022 cua WEB?
Otro luna e caso di e sindicato di WEB contra WEB lo continua. Algo cu sigur lo ta curioso ta si den corte lo presenta WEB 1 of e WEB 2. E WEB publico di pueblo cu ta corta salario riba ordo di gobierno of e compania full independiente di gobierno cu lo no insisti cu e recorte salarial pasobra esey ta un peticion di gobierno cual WEB – of course – no ta mara na dje y e lo paga e salarionan manera ta acorda den e contratonan laboral y contratonan colectivo.Nos lo haña sa pronto si WEB ta carni of pisca!


c: text/html

text:
Organisashon
Jan Willem van Hoogstraten ta CEO di BBT. For di 2016 e ta tambe CEO di Energie Beheer Nederland B.V.. Jan Willem a studia na Technische Universiteit Delft i ta traha añanan largu kaba den e sektor di energia, entre otro pa Shell International, Wintershall i TAQA. Den kurso di su karera, Jan Willem a bira mas i mas motivá pa kontribuí na e kousa públiko i hunga un papel aktivo den e transishon di energia. Ku BBT e kier kontribuí na un suministro di energia konfiabel, pagabel, sigur i duradero na Boneiru.
Walter Wattenbergh ta presidente di Hunta di Komisario di BBT. Walter ta supervisor tambe pa Prostar Capital pa nan terminal GTI na Sint Eustatius. Walter tin mas di 35 aña di eksperensia den maneho i supervishon di terminalnan di kombustibel.

robotstxt: allowed

filter: keep


text:
Koffie
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Koffie ta un sorto di mata y di eynan nan ta haci cos di bebe. Nan ta mata cu ta crece masha halto mes. Koffie ta bini mas di Africa, tambe ta crece na Sur America, Americal Central, Zuidoost-Asia. E traha di bonchi di koffie. Nan ta sirbie cayente y ta masha popular rond mundo. E ta contene un tipo di kimico cu yama cafeina, un sorto di droga cu ta laga hende spierta.
E palabra 'koffie' na Papiamento[editá | editá fuente]
Segun regla stipula Ortografia di Papiamento- version 2009 ta bisa cu e palabra aki ta procedente di Hulandes y ta skirbi segun origen. Antes tawata skirbi 'cofi' na Papiamento. Papiamento ta etimologico, ta tuma palabra.
Sirbi[editá | editá fuente]
- Black coffee ta koffie sin lechi den dje.
- White coffee ta koffie cu lechi den dje.
- Café au lait ta koffie traha cu hopi lechi cayente. E ta mas soet/dushi.
- Espresso ta un koffie masha fuerte mes. Nan ta yam'e mas "short black".
- Cappuccino ta espresso ta cu frothed milk. Un bon cappuccino ta trah'e mas fuerte. Ora e frothy milk ta basha poco poco, rib'e top ta blanco y tin un ring di koffie scur rond di rand. Cappuccino tin biaha tini cocoa sprinkle riba dje.
- Flat white ta traha net manera cappuccino, pero cu un laag do foam masha fini mes. Si ta hacie cu cautelo, por haci diseño di curason, blachi di mata of pluma.
- Latte ta espresso cu lechi cayente.
- Americano ta espresso cu hopi awa cayente. Ta mas suave cu espresso y ta smaak diferente.
- Irish coffee ta koffie cu whiskey and with cream riba dje.
- Iced coffee ta espresso basha den un glas largo cu ijs plecha, lechi friu and ijs cream.
- Vietnamese style coffee (Cafe Sua Da) ta koffie filtra basha cu ijs den dje y cu lechi condens.
- Baby-cino ta un espresso cup chikito yena cu frothed milk, sprinkle cu cocoa y sirbi cu un cuchara. E no tin koffie den baby-cino. E ta traha pa haci e babynan feliz mientras e mama ta bebe koffie.


text:
Lamentablemente dos (2) persona a fayese, Gobièrnu di Kòrsou [ÚLTIMO INFORMASHON]: Último desaroyonan relashoná ku Covid-19.
Gobièrnu di Kòrsou
[ÚLTIMO INFORMASHON]: Último desaroyonan relashoná ku Covid-19. Kuida bo mes i esnan rònt di bo, pa e promesa di un futuro briante bira nos realidat.
Tin shentiochentitres (183) kaso ku a rekupera.Apa rte di esaki, tin doshentishete (207) kaso nobo pa awe. Situashon na CMC: Te ku awetardi, tabatin shentibintiseis (126) persona hospitalisa, di kua trintinuebe (39) ta risibi kuido intensivo. Lamentablemente dos (2) persona a fayese, un (1) pashent ta bata hospitalisa den CMC i un (1) persona a fayese na kas.


text:
WILLEMSTAD — Despues di 3 dia intensivo kaminda un dia tabata di preparashon i dos dia tabata di komptensia, delegashon di bodybuilding a sa di saka kara di pais Korsou.
Jegando Bahamas anochi lat riba dia 23 di September e delegashon di Korsou a prepara (kushina, train i sosega) nan mes pa e pesahe ku a tuma luga riba dia 24 di September 3or di atardi pa 217 atleta. Mientras ku e Presidente (Aldemar Pieters), tesorero (Janike Maria), head coach (Nathaniel Veeris), Head Judge (Jacqueline Daflaar) i hurado (Ensley Regales) a bai reunion nan informativo kaminda regla nan pa ku e kompetensia di CAC ta wordu repasa.
Dia 25 di September e pesahe a kuminsa 3or di atardi na e hotel asina konosi Atlantis. Akinan tur 10 atleta a subi tarima pa logra klasifika den nan kategoria respektivo. Head coach i
assistent coach, Policarpio “Perucho” Oberto a soru pa e atleta nan ta bon hunta, bon di warm up i trankil pa duna nan maximo.
5 atleta di Korsou a logra kalsifika pa bai final ku a tuma luga dia 26 di September na Atlantis Hotel, Coral Building. E kompetensia a kuminsa 2or en punto i termina 11:30pm.
E premio nan ku Korsou a logra bin kas kune ta:
-Kategoria di Light Middle Weight Jimson Janga a sali di 3 luga;
-Kategoria Light Heavy Weight William Sanchez tambe a logra kue di 3 luga;
-Regis “#SintiBoLiber” Loo a sali di dos luga den e kategoria di Classic Bodybuilding ku tabata Open Klasse;
-Pa loke ta e kategoria di Heavyweight nos veteran den bodybuilding Yunard “Nay” Philips a keda na di 3 luga; i
-Steven Maria a keda na di 5 luga den e kategoria di Welterweight.


text:
KRALENDIJK—
Durante reunion di Tweede Kamer 14 di aprel último, inspektor general di enseñansa, Alida Oppers a entregá e asina yamá rapòrt `Staat van het Onderwijs` na ministernan di enseñansa siensia i kultura. Den simannan ku a sigui despues di e fecha aki, tur partner riba e tereno enkuestion tin oportunidat di bai den kombersashon ku otro riba desaroyonan den enseñansa. Tur aña Inspekshon di Enseñansa ta publiká Staat van Onderwijs` i huntu ku esaki ta organisá un kongreso . Debí na situashon aktual di Covid, e enkuentro lo tuma lugá digital e aña aki .
Rapòrt
Entre 14 di aprel i 11 di mei tur ku ta embolbí ku e tereno di enseñansa, tin posibilidat pa kombersá i tin interkambio di pensamentu ku otro riba nan área di perspektiva. Intenshon ta pa dia 11 di mei tur hende bini huntu pa wak kon huntu por sigui alsa nivel di enseñansa. Den e rapòrt ta trata entre otro kalidat di enseñansa, retonan, studiantenan ku limitashon, guia pa studiante etc.
E liña kòrá den e rapòrt di e aña aki ta ku bienestar di e studiante ta bou di preshon. Esaki, segun e rapòrt, ta manifestá su mes riba diferente tereno. Banda di esaki universidatnan i skolnan nivel HBO ta prekupá ku mas i mas studiante ta kai den isolamentu i soledat. Sigur un di e motibunan ku por aklará esaki ta debí na Covid. Tambe ta menshoná ku studiantenan ku tin un òf otro desabilidat ta sinti falta di mas informashon i akseso digital.
Mas uzo di remedi
Rapòrt di e aña aki ta pone mas atenshon riba uzo di remedi bou di studiantenan. Inspekshon di Enseñansa a yega na e konklushon ku mas i mas studiante ta hasi uzo di remedi pa por oumentá nan prestashon na skol. Den e rapòrt ta menshoná diferente motibu pa esaki.
Un ehèmpel ku ta menshoná ta un akseptashon mas amplio di uzo di remedi bou di studiantenan i tambe un oumento den preshon pa prestashon. E motibunan eksakto di e oumento no por dedusi ahinda for di sifranan ku tin. Banda di oumentu di uzo di remedi pa ADHD(di 0,8 % na 2009/2010 pa 2,9% den 2018/2019), tin un oumento tambe den uzo di anti depressivo (di 1,5% na 2009/2010 pa 2,2% den 2018/2019).
Hulanda Karibense
Komo parti di Hulanda e rapòrt ta tira lus tambe riba retonan i problemanan ku enseñansa ta enfrente riba islanan BES. Den e kaso aki, un di e puntonan ku e rapòrt ta menshoná ta ku kalidat di enseñansa riba e islanan ta vulnerabel. Motibu pa esaki ta menshoná skarsedat di maestro, spesialmente di enseñansa primario. Skolnan ta vulnerabel pa maestronan ku ta kai afó i pa haña remplaso ta difísil.
Bon guia di parti kabesnan di skol ta un kondishon importante pa por yega na un skol di kalidat. Na momentu ku e kabes di skol bai òf mester bai para dilanti klas, esaki por stagna desaroyo di e skol, segun e rapòrt ta indiká.
Banda di esaki skolnan ta enfrentá retonan grandi riba áreanan sosial. Aki ta hasi menshon di pobresa struktural. Ta menshoná tambe ku idioma ta un problema, komo esaki no ta idioma materno di e muchanan. Implementashon di struktura di kuido na skolnan, loke EOZ ta ofresé i sinkronisashon entre EOZ i jeugdzorg, ta puntonan hopi importante ku mester traha riba dje añanan benidero.
Kalidat di enseñansa
Apesar di esaki, e rapòrt ta menshoná kambionan positivo tambe ku a tuma lugá den nos enseñansa. Tabatin adelanto signifikante durante último 10 añanan . Spesialmente enseñansa primario.
Kompará ku 2008, por papia di un transformashon den prestashon den tim di enseñansa. Invershonnan den profeshonalisá maestronan i lidernan ta klaramente visibel den kalidat di enseñansa na skolnan.


text:
William "Junior" Millerson
Nase 10 di Yanüari di aña 1953
Kon (na ki edat) a kuminsá ku deporte
Na edat di 16 aña William (Junior) Millerson a start ku e deporte di karate riba inisiativa di un bon amigu. Despues e la bai studia Hulanda i aki a probechá alabes pa sigui profeshonalisá den e deporte di karate i mas despues a drenta den maneho di deporte.
Kua tabata logronan di mas grandi den deporte
Komo atleta:
*1973 te 1976 Kampion di Hulanda den peso medio. *1973 i 1975 Sup kampion di Europa den peso medio. *1975 Kampion di Europa den estilo Wado. *1975 Kampion di Hulanda den kategoria habri.
*1973 te 1976 Den revista ‘Black belt’, number 6 riba e tòp 10 mihó bringadónan di karate di Europa
*1975 Di 3 lugá ku e ekipo di Hulanda den mundial di karate na Long Beach, California.
*1976 i 1979 Kampion di kampionato Latino Amerikano i USA na respektivamente Santo Domingo i El Salvador.
*1977 No. 4 na kampionato mundial na Tokyo, Hapon. E tempu ei ta un kategoria open so ta tin. Tabata premia number 1 te ku 8.
*1979 No. 3 den kampionato panamerikano di PAKF na Buenos Aires, Argentina.
*1981 Kampion di e promé kampionato ofisial panamerikano organisá aki na Kòrsou, ganando den
final di e famoso Billy Blanks, fundador di taebo.
Komo dirigente
*1977 te 1984 Partisipashon na 4 kampionato mundial komo atleta, coach i delegado.
*1976 te 1992 Trainer/coach di selekshon di Kòrsou i Antia Hulandes.
*1986 te 1993 Sekretario general de PUKO (Panamerican Union of Karate-do Organizations).
*1993 te 2013 Presidente di PKF ántes PUKO (Panamerican Karate Federation)
*1987 te 1998 Presidente di CSF
*1994 Vicepresidente di WKF (World Karate Federation).
*1998 te 2014 Prome vicepresidente di WKF.
*1997 te 2013 Presidente di NAOC.
*2007 te 2011 Den direktiva di ODECABE(Organizaci6n deportivo Centro Americano y del Caribe)
*2011 A risibí kondekorashon real “Ridder in de orde van Oranje Nassau.
*2012 Den direktiva di ACODEPA(Asociacion de Confederaciones Deportivas Panamericanas) *2013 Promové pa di 8 Dan den Karate estilo Wado.
*2013 Nombra presidente honorario pa bida di PKF (Panamerican Karate Federation)
Kua tabata e entrenadó, deportista i o dirigente ku mas impakto
E eks entrenadó di selekshon di Hulanda i leyenda di karate, Rob Zwartjes i despues e eks karateka i entrenadó Harold La Rose, tabatin un influensia sumamente grandi den desaroyo di Millerson su karera komo karateka.
Kua tabata e desepshon di mas grandi den deporte
E echo ku na e kampionato mundial di karate, ku a tuma lugá na Tokyo, na aña 1977, debí na un fayo den semi final, nan ta deskualifike i e no a logra bira kampion mundial, pero a finalisá na di kuater lugá.
Kua tabata e satisfakshon di mas grandi den deporte
Millerson ta gradesido na e deporte di karate ku a brind’é oportunidatnan uniko i alabes pa medio di esaki e por a biaha rònt mundu, sea komo deportista i òf dirigente. Esaki a kombirtié tambe den un tòp dirigente den nos region i a logra kasi tur kos komo dirigente siendo presidente òf vise presidente di diferente organisashonnan deportivo lokal i tambe internashonal.
Un konseho na nos hubentut pa loke ta deporte
Komo deportista semper bo mester bai pa ekselensia, nunka plania nada mediokre. Hasi bo máksimo esfuerso pa bo ta un kampion i lo bo logra di ta un kampion.


text:
Pronóstiko di tempu pa Kòrsou i bisindario bálido te djaluna mainta 06:00 o.l., 01 di november 2021.
Pronóstiko
Pronóstiko di tempu pa Kòrsou i bisindario bálido te djaluna mainta 06:00 o.l., 01 di november 2021.
Kompilá: djadumingu 31 di òktober 2021, 05:00 o.l. (09:00 UTC).
Tempu: Por lo general hopi nublá ku chèns pa un áwaseru lokal. Tambe e bista lo kontinuá un poko redusí.
Temperatura máksimo lo alkansá 32ºC i temperatura mínimo 25ºC.
Solo ta sali 06:28 i ta baha 18:10 o.l.
Bientu: Prinsipalmente ost i moderá; forsa 3 te 4 (12 te 30 km/ora, 7 te 16 nudo). Prinsipalmente durante posibel áwaseru, de bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, kondishon atmosfériko lo bira gradualmente ménos faborabel pa desaroyo di nubianan signifikante riba nos region. No opstante esaki, ainda por spera un áwaseru lokal riba nos isla, prinsipalmente durante di mainta. Mas aleu, fluho di bientu lo bira gradualmente poko mas suak den transkurso di awe.
Kondishon di laman: Trankil te moderá ku altura di olanan entre 0.5 i 1.5 meter (2 i 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djamars mainta: Parsialmente nublá i no ta antisipá áwaseru signifikante.
Meteorólogo: Abraham.


text:
Oranjestad-Ministerio di Cultura, Oficina di Monumento y Comision Paseo Monumental ta promove nos Herencia Cultural durante Paseo Monumental IV, 2014. Durante di e Paseo, Edificio Zoutmanstraat 1, situa riba Zoutmanstraat #1 den Oranjestad, tambe ta habri su portanan for di 10’or di mainta riba diadomingo 14 di september venidero.
Informacion di Zoutmanstraat 1
Un edificio di Gobierno yama ‘Landskantorengebouw’ cu a construi na 1910-1911. Bou di supervision di ‘Dienst Openbare Werken Aruba’, e tempo ey un division di ‘Departement van Openbare Werken’ di Curaçao, gobierno a laga traha esaki. Segun Hartog, ta e Gezaghebber Beaujon mes a tuma algun obrero den servicio. E edificio ta para completamente su so y ta separa Wilhelminastraat y Zoutmanstraat. E fachadanan ta simetrico y tin un ritmico horizontal y vertical severo cu detaye cu influencia neoclasico. Riba 10 di september 1910 a pone e prome piedra y den e diario di e Gezaghebber Suplente, Sr. Hendrik Johannes Beaujon, tin nota bou di tal fecha: “Heden is de eerste steen gelegd van de in de Oranjestad gebouwd wordende nieuwe kantoorlokalen […] (Awe a pone e prome piedra pa e edificio cu lo fungi como oficina publico na Oranjestad). In den voorgevel heb ik ingemetseld een verzegelde fles inhoudende een korte oorkonde luidende als volgt.” (Den e cement di e fachada principal mi a hinca un boter conteniendo e siguiente documento). Den e diario tawatin 5 liña reserva pa skirbi e texto di tal documento, pero nunca a yena esaki. Riba diasabra 25 di maart 1911 a habri e edificio. E oficinanan publico tawata e tempo ey na rand di Paardenbaai (ta te na aña 1939 a hala e costa artificialmente). Den e edificio tawatin ubica desde 1929, tempo cu Wagemaker mester a entrega su vivienda y oficina como Gezaghebber na Marina Real, e oficina nobo di gezaghebber. Ariba e prome piso tawatin oficina di gezaghebber, registro civil y censo (te cu 1934), como tambe Ontvanger. E piso abou tawata destina pa douane. Den transcurso di aña e edificio a duna refugio na diferente departamento; asina tawatin na riba e piso abou na 1920, Postkantoor, Telegrafie (un molina tawata genera e energia necesario pa e bateria) y Havenkantoor. Riba e prome piso tawatin e oficina di Ontvanger, e hefe di Postkantoor, e ambtenaar di Ministerio Publico, registro civil y censo. Aki tambe tawata efectua acto di matrimonio y tawata trata caso di Corte, pa cual tawatin un despacho y un sala di corte. Na aña 1936 Salubridad Publico tambe a ocupa e edificio aki. Mas reciente e edificio a ubica Museo Arqueologico, siguientemente Oficina di Monumento y despues Fundacion Fondo di Monumento, Fundacion Desaroyo Educativo Comunitario y Bureau Voorlichting (BUVO).
Durante aña e edificio a conoce diferente cambio y ahustacion. E cambio mas drastico ta e trapi pa subi na e prome piso. Awendia e trapi ta na banda drechi di e galeria, mientras cu pa un periodo largo esaki tawata na banda robes, esta refleho identico. E trapinan tawata na prome instante di palo. E espacio entre e pilarnan tawata habri y tawata forma parti di e galeria.
E arkitecto Sr. Jouel Croes di ‘Croes Architecture STudio N.V.’ hunto cu su team di su oficina lo duna e recoridonan na Zoutmanstraat 1, durante di e Paseo Monumental IV 2014. Den e edificio aki lo bay ubica e Tienda di Seyo di Artesania y Oficina di UNESCO pronto.
Ministerio di Cultura, Oficina di Monumento y Comision Paseo Monumental ta invita henter e pueblo di Aruba y amantenan di monumento pa haci uzo di e oportunidad aki pa participa na e paseo monumental di e aña aki y ban apoya, duna balor na nos cultura y nos herencia cultural y cera conoci cu e tecnica den arkitectura cu a ser uza den nos monumentonan.
Warda e articulo aki y sigur por uza esaki como fuente durante Paseo Monumental IV 2014.


text:
asamblea general
-
News
Edwin Roos Presupuesto 2020
Tesorero di Comite Olimpico Arubano Sr. Edwin Roos a presenta durante e Asamblea General di diaranson ultimo e presupuesto 2020.…Read More »
-
News
Comite Olimpico Arubano a presenta nan relato anual 2018
Dos biaha pa aña e federacionnan deportivo miembro di Comite Olimpico Arubano ta reuni den loke ta e Asamblea General.…Read More »
-
News
Presupuesto 2019 aproba
Federacionnan miembro a aproba e Plan di maneho y Presupuesto 2019 di Comite Olimpico Arubano Dialuna anochi Comite Olimpico Arubano…Read More »
-
Tokyo2020
Asamble General di NOC na Tokyo
Prome Minister di Japon, Shinzo Abe, presente na inauguracion di e Asamblea General di e Association of National Olympic Committees…Read More »


text:
Katoliko
Duna nos fraternidat
Awe, nos ta pidi Bo Señor, lo mas presioso:
ku nos ta mira den nos berdadero karanan,
p’asina ku nos ta kere di ta importante,
i nos traha lugá den nos kurason
pa nos rumannan i pa Bo.
Nos ta pidi Bo, Señor, lo mas desisivo:
ku nos no ta pone nos mes
den sentro di nos kurason;
ku nos ta sinti deseonan di otronan
i ku nos ta sinti deseonan di Abo.
Nos ta pidi Bo pa nos no kana yen
di nos mes ni di nos soñonan;
nos ta pidi Bo ku tampoko nos idealnan i proyektonan,
ta kombertí pa nos den lo apsoluto i máksimo
ku ta stroba nos rekonosé e karanan ageno
i skucha nan yamadanan.
Dios i Nos Tata, nos ta alabá Bo i ku bo Yu Hesus,
simpel i di kurason humilde,
pasobra Bo a skonde bo salbashon pa esnan sabí i eksperto
i a revelá esaki na e hendenan simpel;
Sí, Tata, bendishoná Bo ta dor di a parse bon asina.
Pero nos, Señor, mesora nos ke bira grandi
i hasta kopia gestonan di esnan grandi di e mundu akí;
nos por pone karanan grandi i kana preokupá
manera si e marcha di mundu lo kologá riba nos skoudernan.
Duna nos, Señor, e gustu di ser kompañero i rumannan di tur hende,
e gustu di biba un bida kompartí,
di risibí agradesido pa por duna gratuitamente.
Duna nos e kapasidat pa mira e rikesa skondí di hendenan
ku ta biba banda di nos,
i e pobresa pa duna sin spera nada a kambio.
Di e moda akí, liber di ambishonnan,
nos lo por brasa mundu berdaderamente
i entregá nos simplemente na e tarea di diserní
e signonan di tempunan… siguiendo Abo Señor pa e kamindanan
di bida bibando i proklamando bo Evangelio.
Katoliko
Papa Francisco ta pidi saserdotenan “ser adikto na e enkuentro ku Hesus” i no na e selular
Djaluna 28 di novèmber 2022 Papa Francisco a risibí den oudiensia e miembronan di e Colegio Pío Latinoamericano, na kende el a pidi pa evitá el selular i no lubidá “d bolbe na djE, kada anochi, despues di un fis largu di lucha i kansansio”.
Durante su diskurso na e saserdotenan latinoamerikano den Roma, Papa Francisco a proponé komo ehemplo e imágen di San Andres, un di e promé disípulonan di Hesus, di kua fiesta nos ta selebrá 30 de novèmber.
Basá riba su ehemplo, el a pidi esnan presente ps diariamente renová “e enkuentro ku Señor, laga nos kompartí su Palabra, laga no keda den silensio dilanti di djE pa mira kiko E ta bisa nos, kiko E ta hasi, kon E ta sinti, kon E ta keda ketu, kon E ta stima”.
“Lag’é ta ‘Verbo’ den nos bida i, si ta permití mi usa e imágen, lag’é ta ‘uni’ den nos i atraves di nos”, E Tata Santu a pidi.
“Mare Hesus tin bos aktivo den kada un di nos desishonnan! Nos ta su ministronan, nos ta pertenesé na djE i El a yama nos pa ta kunÉ. Esaki ta loke ta nifiká ser su disípulo”, Papa a bisa despues.
Disípulo i misioneronan
Tambe el a señalá ku San Andres a kombertí den e promé “misionero” i a invitá esnan presente pa sigui su ehemplo.
“Tambe nos rumannan ta spera nos, espesialmente esnan ku ainda no a eksperimentá e amor i miserikòrdia di Señor, p’asina ku nos ta anunsiá na nan e Bon Notisia i nos ta kondusí nan na djE, Papa a sigurá.
“Sali, laga nos move, hiba e alegria di Evangelio, esaki ta ser misionero”, el a splika.
Mas despues, Papa a papia di e verbonan “ta” i “sali” i a sigurá ku “esaki ta e sentido di nos bida”.
“Ta trata di un kaminda di ida i buèlta, – Papa a kontinuá-, ku tin Hesus komo punto di salida i di yegada”.
E Tata Santu a pidi esnan presente pa “no lubidá di ta ku Hesus i sali na anunsi’é ta tambe di ta ku esnan pober, ku migrantenan, ku enfermonan, ku presunan, ku esnan mas chikí i lubidá di e sosiedat, pa kompartí bida ku nan i anunsiá na nan e amor inkondishonal di Dios”.
“No sea adikto na selular”
Papa Francisco a pidi esnan presente pa no lubidá “di bolbe serka djE, kada anochi, despues di un dia largu di lucha i kansansio -pero kuidou, serka djÉ, no na e pantaya di un selular-, pa deskansá un ratu den su presensia i kont’É tur loke boso a biba”.
“Ta duel mi hopi ora mi mira ku un saserdote bon, trahadó, ta kansa i ta lubidá di bai na e tabernakel i ta bai drumi pasobra e ta kansá. E tin rason, e mester drumi, pero promé kumindá”, Papa a atvertí.
“No sea ònbeskòp… Òf kuantu biaha boso ta skapa den e pantaya di un selular? E pantaya di e selular ta yena nos ku kosnan”, Papa a kontinuá.
Ta pesei, el a pidi pa “no ser adikto” na selular, ya ku ta “diverso paso ku ta bai kitando e forsa di bo”.
“Sea adikto na e enkuentro ku Hesus, E sa loke nos mester i tin un palabra pa bisa nos den kada okashon”, el a sigurá.
E “pèst” di klerikalismo
Por último, e Tata Santu a animá e saserdotenan latinoamerikano pa “nunka no negoshá pastoralidat”.
“No kai den klerikalismo, ku ta un di e pió pikánan. Sea mashá atento, klerikalismo ta un forma di mundanidat spiritual”, el a señalá.
“Klerikalismo – Papa a kontinuá -, ta falsu, ta korupto i ta hiba bo na un korupshon, un korupshon rígido, ku nanishi na laira ku ta apartá bo di e pueblo i ta laga bo lubidá e pueblo for di kua abo ta bini”.
Papa Francisco a splika di bira “mas ekskisito” ta nifiká kai den “e pèst di klerikalismo” i alehá bo mes di e pueblo di Dios.
Por último, el a pidi Nuestra Señora de Guadalupe “pa e yuda nos riba e kaminda di disipulado-apostolado ku ta bai na konfigurando nos ku su Yu, ku ta kompañá nos riba e ruta vital di ida i buèlta”.
Colegio Pío Latinoamericano
E Pontifisio Colegio Pio Latino Americano a ser fundá pa e saserdote chileno José Ignacio Víctor Eyzaguirre, dia 21 di novèmber 1858.
Ta trata di un kas di formashon pa saserdotenan studiante di henter e Diósesis di Amérika Latino ku ta deseá na hasi estudionan di speshalisashon na Roma.
Katoliko
Konsehonan pa pordoná
1 – Libra bo mes di pasado
Un di e prinsipal motibunan pa pordoná ta di laga pasado di nos bida bai. Ku esaki mi no ke bisa ku nos mester lubidá pasado, òf kit’é di nos mente. Pordoná no ta nifiká lubidá, e ta nifiká rekordá sin doló. Nos tur tin memoria, i eksperensianan di bida keda grabá den dje, pero ora nos pordoná, nos ta kibra un kadena ku ta mantené nos mará na pasado, librando nos di resentimentu i doló, lagando kaminda kla pa biba den presente.
2 – Laga lòs di ta víktima
E víktima semper mester di un viktimario, e ta atraé. Legumai e papel di víktima, ta un paso importante pa pordoná. E víktima no ta interesá den pordoná, pasobra lo ta kita di dje motibu di su lamentonan. Rekonosé nos víktima ta semper kuminsá na dominá nos poder. E víktima ta bisa: “Ta dikon e kos aki a pasa nèt ku ami, ku ta un persona asina bon?”, Miéntras ku esun ku ta konektá ku su poder ta bisa: “Kiko mi mester siña di e situashon aki?”. Tin un gran diferensia den e forma di enfoká e problema. Asina ta ku, for di awe kuminsá na afirmá: “Ami … ta un persona poderoso”.
3 – Renunsia na krítika i na huisio
Ora nos ta husga otronan, nos ta lubidá por kompleto di e esensia dibino ku tur ser humano ta karga paden di dje. Tin kompashon no ta mesun kos ku sinti lástima pa otronan, esaki ta arogansia. Kompashon ta komprendé ku, sigur e otro persona ku a kometé un ofensa kontra di bo, probablemente no tin un bida felis. Nos no sa e motibu pakiko el a komportá su mes di e manera ei i su situashon emoshonal den tal momento . Esaki no ke men ku nos mester ta di akuerdo ku su akshonnan.
4 – Libra bo mes di pensamentunan negativo
Segun sientífikonan nos tin 60.000 pensamentu riba kada dia i mayoria di nan ta enfoká nan mes den loke nos no ke. Tin hopi manera pa “kontrolá” pensamentunan negativo i e forma mas práktiko i simpel di hasié ta di re – direkshoná pensamentunan den loke sí nos ke. Otro hèrmènt mashá poderoso ta afirmashon, nos por sustituí un pensamentu negativo pa un afirmashon positivo, por ehèmpel: “Nunka lo mi pordoná tal hende …” , Ta mihó pensa: “Ami … ta pordoná tal hende… kompleto i di forma amoroso”. Pordoná ta un trabou di purifikashon, ora nos disidí di hasié, nos pensamentunan ta bira mas leve.
5 – Siña di eksperensianan negativo
Den kada situashon negativo tin un banda positivo. Kòrda ku e pregunta korekto ta: Kiko mi mester siña di e situashon aki? Si nos logra komprondé kua ta e siñansa , nos ta hasi un salto grandi den nos proseso di kresementu personal. Sino … nos lo keda pegá den e víktima, i nos lo pasa hopi tempu, stanká den nos evolushon.
6 – Permití pa otro tin rason
Ta mihó ser felis ku tin rason. Dikon semper nos ke tin rason? Dikon semper nos ke gana? Ora un hende bisabu ku shelu ta bèrdè, na lugá di pleita òf ke imponé bo forma di mira kos, evitá diskushon i dun’é rason. Abo sa ku shelu ta blou, pero loke abo no sa ta e motibu pa kua e otro persona ta hasi e afirmashon akí. Kisas e ta daltóniko, kisas únikamente e ke fastidiá. Na momento ku bo duna e otro persona rason, su intenshonnan ta pèrdè forsa i bo ta evitá un diskushon. Kòrda esaki : “Ora un no ke, dos no ta bringa.”
7 – Buska bo pas interior
Nos ta infelis ora nos no ta na pas. Tin hopi manera pa rekuperá pas: Meditá, skucha músika, hasi afirmashon … Pero tin un ku ta masha efektivo: PORDONÁ. Ora nos pordoná nos ta sinti un sensashon di alivio, manera si nos lo a kita un karga for di riba nos. E akshon aki ta produsí pas interior; al kontrali, resentimentu, renkor, ta deskonektá nos di pas. Si nos ke un mundu mihó inevitablemente nos mester kuminsá na nos mes.
8 – Rekonosé ku abo ta un ser di Lus
Ta mashá importante rekonosé ku abo ta un ser di lus, un Yu di Dios. Mira den wowo di otro, Dios tei einan, no ta importá loke e persona ei ta, Dios ta einan. Den algun kaso ta difísil rekonosé e lus den e otro .Maske e ser akí a kometé fayonan den su bida, su esensia ta sigui siendo mesun kos: un ser di lus, ku pa sirkunstansianan di bida a tuma un kaminda “robes”, yenando su mes ku skuridat, no pa esaki ta keda sin ta un yu di Dios.
Rekonosé e lus den otronan ta un akto di amor.
Katoliko
Deskubrí temporada di Atvènt
Ya kaba nos ta serka di drenta e di dos siman di Atvènt. Nos sa kaba ku Atvènt ta e temporada ku ta kuminsá kuater djadumingu promé ku Pasku (di nasementu). Ya pa algun shen aña , Kristiannan a usa e temporada aki pa rekòrdá binimentu di Kristu, I pa prepará nan mes pa e gran fiesta di Pasku (di nasementu) Ta muchu mas ku djis un pida historia. Pues, pakiko nos ta selebrá Atvènt? Selebrando e temporada di Atvènt por yuda nos awe di sigui Kristu ku mas fieldat na por lo ménos tres manera.
Atvènt ta yuda nos di focus riba Hesus.
Nos tur a yega di skucha e ekspreshon hopi usá: “Jesus is the reason for the season”. Ni maske ta trata aki di un ekspreshon hopi usá, e ta kontené manera un prenda di bèrdat. Un di e motibunan pakiko e ta eksistí ta pa demostrá ku ta trata muchu mas ku un kantidat di aktividat mundano, kompra I fiesta ku ta stroba e focus riba Hesus. Selebrando Atvènt ta rekòrdá nos kada bes di nobo sea diariamente òf semanalmente pa medio di Santa Skritura ken Hesus ta I kiko El a hasi pa nos na momentu ku El a bin na mundu.
Atvènt ta yuda nos di duna honor na Hesus.
E palabra Atvènt ta nifiká e binimentu di un persona òf algu importante. Ora un evento importante manera por ehèmpel graduashon di un hende den kualkier parti di siensia òf kisas un fiesta di matrimonio ku ta pendiente, nos ta traha duru pa tur kos ta perfekto. Ora un persona importante ta bin bishitá nos kas, nos ta traha duru pa ta bon prepará pa su binida, di moda ku esaki lo ripará ku e ta importante pa nos. Nos ta planeá e menú I dekorashonnan; nos ta limpia kas I kòrta e yerbanan rònt kurá. Nos no ta warda te na e último minüt òf prepará algu den purá. Similarmente, selebrando Atvènt ta yuda nos di duna Hesus tur atenshon nesesario I focus ku E ta meresé. Dor di fiha nos atenshon riba Hesus durante e temporada aki, I no djis na momentu di e anochi ku nos ta selebrá Pasku (di nasementu) nos ta duna Kristu e honor ku ta kuadra mas tantu posibel ku e fieldat nesesario ku nos mester demostrá.
Atvènt ta yuda nos di kòrda ku Hesus ta bolbe bini bèk.
Atvènt no ta solamente un selebrashon di e promé binida di Kristu komo un yu resien nasí; e ta tambe un rekordatorio ku e regreso di Kristu tin ku sosodé ainda. Meskos ku e pueblo di Dios tabata warda riba e promé binida di e Mesias, Su pueblo, esta nos tur awor ta warda riba e regreso di nos Salbador. E kuater simannan di Atvènt te rekòrdá nos riba tur dos di e binídanan. Den e promé dos simannan, e lekturanan di S.Skritura ta duna un bista adelantá riba e di dos binida di Kristu I ta mustra nos riba e importansia di ta prepará pa Su regreso.E di tres I di kuater siman ta wak atras I ta yuda nos kòrda e eksitashon I espektativa ku e speransa riba binida di e Mesias a nifiká pa e Hudiunan di tempunan di antaño. Semper tabata importante pa e pueblo di Dios pa rekòrdá ku Dios tabatin sierto intenshon, I nos mester biba den espera kiko E lo hasi na momentu ku E bin atrobe.
Den nos mundu tin tantu kos ku por okupá nos atenshon. E temporada di Pasku (di nasementu) ta un di e temporadanan mas eksitante di aña, pero e ta tambe un temporada ku mas ta distraí durante aña. Hasta pa esnan ku ke ta mas di focus riba Hesus,ta difísil pa logra esaki. Dor di selebrá Atvènt, nos ta rekonosé ku selebrá Hesus ta mas ku djis un anochi I e dia siguiente.E “kon” pa selebrá Atvènt no tin tantu importansia kompará ku e manera ku bo ta konektá ku Kristu Hesus. Pues loke por yuda hopi ta, di krea tradishonnan spesial komo famia I krese huntu den e persona di Hesus. Laga nos ta un pueblo ku ta rekonosé e amor I generosidat grandi di Dios pa su pueblo kada dia durante e temporada di Atvènt.
Daily Nobo
Hóbennan a midi forsa den kompetensia di estímulo organisá pa federashon di karate
Celfriedt Homoet (dfm) lo bisa: “Ban Kòrsou numa !!”…
Ainda: FFK tin di paga “Security” mas ku 30.000 FL…
Bon notisia pa nos selekshon: “Cuco” Martina a firma ku NAC di Breda..
Ku transmishon di Serie del Caribe: TV Nos Pais a dal “Grandslam” !! …Base yen pa gana wega…
Celfriedt Homoet (dfm) lo bisa: “Ban Kòrsou numa !!”…
Hóbennan a midi forsa den kompetensia di estímulo organisá pa federashon di karate
Ainda: FFK tin di paga “Security” mas ku 30.000 FL…
Ku transmishon di Serie del Caribe: TV Nos Pais a dal “Grandslam” !! …Base yen pa gana wega…
Bon notisia pa nos selekshon: “Cuco” Martina a firma ku NAC di Breda..
Trending
-
Deporte2 days ago
Celfriedt Homoet (dfm) lo bisa: “Ban Kòrsou numa !!”…
-
Deporte2 days ago
Hóbennan a midi forsa den kompetensia di estímulo organisá pa federashon di karate
-
Deporte2 days ago
Ainda: FFK tin di paga “Security” mas ku 30.000 FL…
-
Deporte2 days ago
Ku transmishon di Serie del Caribe: TV Nos Pais a dal “Grandslam” !! …Base yen pa gana wega…
-
Uncategorized2 days ago
Bon notisia pa nos selekshon: “Cuco” Martina a firma ku NAC di Breda..


text:
Minister Maduro di Finansa ta informa: Estudio riba e sistema di subsidio di Aruba a inicia
Minister Maduro di Finansa ta informa:
Estudio riba e sistema di subsidio di Aruba a inicia
ORANJESTAD – Den cuadro di e palabracion entre pais Aruba y Hulanda pa mehora e maneho financiero di nos Pais, a inicia den januari un estudio riba e maneho y ehecucion di subsidio na pais Aruba. Ta trata aki di e ehecucion di punto A3 di e tema Maneho Financiero di e ‘Landspakket.’
E meta di e estudio ta pa, entre otro, evalua e maneho actual di otorgamento di subsidio for di perspectiva di eficiencia, efectividad y legitimidad. Lo bay wak mas di cerca con implementacion di e maneho di subsidio ta tuma luga cu e meta pa por mehora esaki. E resultado di e estudio aki lo mester resulta den proposicionnan concreto pa mehora e sistema di subsidio na Aruba.
E estudio aki ta wordo haci den forma di un colaboracion entre expertonan di Hulanda y Aruba. Como prome paso lo acerca durante e dianan aki un grupo amplio di departamentonan clave pa asina ricibi nan perspectiva riba e tema. Tambe lo haci un investigacion mas profundo riba dato y material existente.
E siman aki Minister di Finansa y Cultura pa medio di un carta a pone 50 instancia cu ta ricibi subsidio di Gobierno na altura di e estudio aki y alavez pidi nan cooperacion pa realisa esaki.
Segun e agenda di ehecucion, e estudio aki lo mester ta cla pa 30 di juni 2022.


text:
Ser’i Domi i e tim di futbol di Ser’i Domi lo kier invitá boso na un torneo di amistat den kuadro di homenahe na sr. Rodney Rodriquez.
Di e forma aki komishon di Ser’i Domi i e tim di futbol di Ser’i Domi lo kier invitá boso na un torneo di amistat den kuadro di homenahe na sr. Rodney Rodriquez.
Sr. Rodney Rodriquez (Tata/Pitufo) ta konosí den e mundo di softbol i futbol. Asina aki el a yega di hunga den diferente ekipo profeshonal e.o. Young Holland, Seru Fortuna i den tim di Ser’i Domi mes.
Awor ku Tata no ta aktivo mas den deporte, bario kompletu kier duné su honor i respet ku un torneo. Durante e torneo lo kompetí hobennan di bario, veterano nan di bario, tur ku a krese mirando Tata hunga e deporte di futbol. E torneo lo finalisá ku un wega di amistat entre un ekipo di Korsou forma pa amigunan di Tata i un ekipo di hulanda forma tambe pa amigunan di Tata. E fondo nan pa e torneo a sera rekoudá den bario mes. Esaki enberdat ta un ehèmpel di Bario pa Bario.
Fecha: 04-06-2017
Lugá: Velt di bala Ser’i Domi
Orario: 14.00 – 19.00


text:
Representashon sindikal di empleadonan públiko i gobièrnu ta sera akuerdo riba lista di prioridat ku mester ser atendé durante próksimo seis lunanan
Willemstad, 30 di òktober 2019 – Durante un enkuentro informal ku a tuma lugá djamars dia 29 di òktober último na Acoya Curaçao Resort, Villas and Spa, partidonan den CGOA (Centraal Georganiseerd Overleg in Ambtenarenzaken), esta gobièrnu i e sinku organisashonnan representativo (ABVO, STrAF, NAPB, SAP i Sitek) ku ta forma parti di Komishon Sentral di Sindikatonan (Centrale Commissie van Vakbonden, CCvV) a haña otro riba un lista di prioridat ku lo mester wòrdu atendé den e periodo novèmber 2019 te ku aprel 2020 pa asina yega na mas efisiensia i efikasia den funshonamentu di aparato públiko i ku mester kondusí na redukshon di gastunan di personal.
E lista di prioridat aki mester ser formalisá ainda den un reunion ordinario di CGOA i ta akapará básikamente puntonan ku tin di haber ku posishon hurídiko di ámtenarnan i e maneho di personal. Promé ku gobièrnu por aprobá e puntonan aki i ehekutá nan, mester hiba un diálogo sosial bipartit den seno di CGOA ku representantenan sindikal di empleadonan públiko. E lei di CGOA ta stipulá esaki i ta stipulá tambe ku partidonan den CGOA mester yega na un akuerdo ku otro. E akuerdonan aki ta ser ankrá den konvenionan firmá pa partidonan i pa presidente di CGOA.
Meta di e enkuentro informal na Acoya tabata entre otro pa partidonan duna nan punto di bista riba e maneho di personal di gabinete i pa konhuntamente determiná un lista di prioridat ku realístikamente lo mester wòrdu atendé den un lapso di seis luna, teniendo na kuenta e rekursonan humano disponibel i e kapasidat institushonal di gobièrnu.
Na inisio di e enkuentro Promé Minister sr. Eugènne Rhuggenaath a duna un splikashon amplio di e strategia i e akuerdo di kresementu, ku su gabinete a firma ku gobièrnu Hulandes, den kua tin diferente medidanan proponé pa redusí gastunan di personal i fortalesé kapasidat di goberná pais. Despues Minister di Maneho, Planifikashon i Servisio Públiko (BPD) sr. Armin Konket a elaborá entre otro riba dos trayekto, di kua e promé unu ta e trayekto di ‘quick wins’ i e di dos ta e trayekto struktural pa yega na reformanan institushonal den e aparato.
Komishon Sentral di Sindikatonan CCvV tambe a menshoná situashonnan den entre otro e ministerio di hustisia i e ministerio di enseñansa ku mester di atenshon. Den e kuadro aki e sindikatonan a urgi gobièrnu pa struktura e diálogo den e dos ministerionan aki na un manera mas efektivo. Tambe sindikatonan a mustra riba palabrashonnan ku ahinda mester wòrdu ehekutá.
Sekretario general di CGOA sr. Raul Henriquez i Direktor di Departamento di Rekurso Humano di gobièrnu (HRO) sra. Luz Celeste Johannes a presentá na partidonan un forma nobo i mas efikas di traha den seno di CGOA pa asina por alkansá e prioridatnan durante e periodo kumbiní. Konforme e forma nobo di traha aki tur trabou preparatorio lo tuma lugá den gruponan di trabou i den komishonnan den kua tin representashon di ámtenarnan ku e ekspertisio nesesario riba tereno hurídiko, finansiero i di personal i tambe personanan ku ekspertisio nesesario ku mandato di CCvV. E gruponan di trabou i/o e komishonnan lo ser presidí pa e presidente o presidente suplente di CGOA.
Pa mas informashon por bishitá e sitio riba ret digital: www.cgoa.kukiko.com


text:
E proyecto aki yama QR FIT. E ta un proyecto caminda localnan y turistanan pa medio di nan telefon, por scan un QR code cu lo ta accesibel riba e caminda di Boardwalk Malmok y nan lo por scoge diferente ehercicio.
Manera bo scan e QR code, esaki ta mandabo di biaha pa un website unda bo por haci ehercicio for di e pagina web mes of bo tin opcion pa bo baha un aplicacion. Tin diferente categoria, esta beginner/intermediate /advanced y 60 diferente ehercicio. Tur dia lo tin uno diferente disponibel pa hende por scoge for di dje.
E proyecto aki di Boardwalk Malmok ta un super bunita proyecto financia cu fondo di TPEF, di cual fase 1 y 2 a conclui y awor ta bay cuminsa fase 3. Esaki ta un proyecto hopi uza pa localnan pero tambe turistanan. Awor cu lo ofrece e QRFIT ta premira cu mas persona lo uza e area aki. Nos ta stimula prevencion den salud y e proyecto aki ta un manera pa motiva nos comunidad pa ta mas activo. E maneho di turismo ta dirigi riba e modelo high value low impact y proyectonan asina sigur ta fit den e categoria aki. Innovacion tambe ta central den nos maneho y hopi proyecto ta cay bou di e capa aki
Minister Oduber ta gradici Ibisa y ATA pa conhuntamente lansa un proyecto cu no solamente ta uno innovativo sino uno cu lo percura pa stimula mas hende haci uzo di boardwalk Malmok pa tin un comunidad mas activo y mas saludabel.


text:
E Conferencia Anual de Turismo Aruba (CATA) ta tuma luga anualmente y ta ofrece un oportunidad balioso pa e socionan Latino Americano por relaciona y comunica cu e socionan clave di e industria riba nos isla. Tambe e socionan por experencia y disfruta di e desaroyonan cu ta tuma luga na Aruba. E conferencia aki ta wordo organisa door di A.T.A. den cooperacion cu Aruba Hotel and Tourism Association y Aruba Airport Authority N.V.
Durante e pandemia CATA a tuma luga virtualmente, di e forma aki manteniendo e presencia di Aruba den nos diferente mercadonan di Latino America, como tambe demostrando nos socionan cu nan ta importante pa nos. Mirando e recuperacion cu nos ta mirando y principalmente despues di 2 aña cu ta comunica unicamente di forma virtual, un confererencia presencial tawata importante e aña aki. Banda di esaki lo brinda e oportunidad pa participa di forma virtual tambe.
Aruba lo ta ricibiendo 53 participante internacional pa CATA cu lo ta yegando nos isla dia 4 di mei pa asina por participa den e diferente dianan di evento.
Pa loke ta e mercado di Latino America, mester bisa cu na 2021 a logra un recuperacion di 37% den comparacion cu 2019 cual a conduci na un marketshare di 4.9% pa Latino America. Mester tene cuenta cu no ta tur mercado tawata completamente habri y ainda tawata tin bastante restriccion den e mercadonan.
Pa e prome 3 lunanan di 2022 nos ta wak cu Latino America tawata tin un recuperacion di 50% den comparacion cu 2019, yegando asina na un ‘marketshare’ di 6.1%. Pa e resto di 2022 ta premira cu lo sigui recupera den e mercado di Latino America tambe. Meta ta pa logra un total di 100 mil bishitante na 2022. Na 2019 a ricibi un total di 106,679 bishitante for di e region aki.


text: Deskargá e si e no ta instala e IFE, ma ta buskando additional di antilles personalidad Awe elektróniko di patras ta ekstremo acepta Bo por inclui agregá un boton di pago di skol Papa pa bo recibo i patras por uza e Aktua Manager por Excel (esta, Informe di Software pa facturen). Esaki tabata un multitut di e planta di tributo na nòmber di 'IVA' Bo por cambia lihé aki ta sigui e pasonan abou si e Aktua Manager por Excel (esta, Informe di Software pa facturen) no ta instala den su sistema (Aktua Manager por Excel (esta, Informe Aktua di Software) ta rekerí di Windows di XP di, ku Excel En Ofrece desde i patras)Ku Aktua Manager por Excel (esta, Informe Aktua di Software) instala, e ta risibí e planta na e restorant e ta kapas pa generá ta risibí números outomatikamente. E outo en servisio di numeración (hasi lis pa wak ariba bo ta mustra) a base di un contado almacenados den e di trabou di Access di het di dato. Desde e funshon di e contado, un nobo kresementu i úniko di risibí e genero kada biaha ku bo ta hasi lis den"Warda den DB'.


text:
Detenshon
WILLEMSTAD, Curacao –– Djaweps dia 14 di mei den oranan di mardugá e tim di mantenshon di òrdu di Otrabanda reforsá ku unidatnan di diferente warda, a detené 4 sospechoso den Cher Asil en konekshon ku diferente aktividat kriminal. Durante kòntròl den e bario, e unidatnan a bin topa un hòmber ku un píldora di XTC. Un otro hòmber den besindario a opstakulisá e agentenan den nan trabou, pa kua motibu e tambe a keda detené. Den un kas den e bario aki, polis a konfiská un kantidat di mariwana, kokaina i píldora di XTC. Un wasmashin práktikamente nobo, prosedente di un ladronisia algun dia pasá tambe a keda hibá warda huntu ku dos sospechoso ku a topa den e kas en kestion. A presentá e kuarteto dilanti di un fiskal ouksiliar ku a ordená nan enkarselamentu, pendiente di mas investigashon.
###
Skuternan konfiská.
WILLEMSTAD, Curacao — Djarason 13 di mei alrededor di 10’or di mainta, e tim di mantenshon di òrdu di Rio Canario a topa dos skuter patras di un kònteiner, riba tereno di un edifisio pegá ku warda di reshèrshi na Kaya “Jo” Pinedoe. For di investigashon a sali na kla ku ta trata aki di dos skuter ku e sospechosonan ku a keda detené djadumingu último riba tereno di warda di polis na Rio Canario, a pone kla pa nan bai kuné. A konfiská e skuternan pa mas investigashon.


text:
- E ta pa mihor di Rosabelle Illes
- Unda spiritualidad ta cuminsa? di Ingrid Werleman
- Nos Custumbernan cu ta bayendo perdi…documenta pensamento ta documenta historia oral di Indra Stamper
- Hopi hende na Aruba no ta drumi bon… Tips pa un soño saludable! un entrevista cu Dr. Jaime Falconi, neurologo y psychiatra
- E cadena di Ingrid Werleman
- Bo tin problema pa lanta mainta tempran di bo cama? Algun tips! di Ingrid Werleman
- Amor y Adiccion… pa touch bo alma resumen di un tayer cu Dimitri Halley, psicologo
- Nunca mas miedo… di Ingrid Werleman
- E poder di bo sub-conciencia…Kico bo tin den bo mente? di Ingrid Werleman
- Amor y Adiccion…E storia di e bichi y e barbulet di Dimitri Halley y Ingrid Werleman
Continue reading “Comprondiendo Bida 2010: E 10 articulonan mas popular”


text:
Kralendijk – Bonhata ta mira ku satisfakshon riba e rekuperashon di e sektor turístiko. Ta bisto ku Boneiru ta mas okupá ku binida di estranheronan. Mas okupá ta nifiká alabes ku pa gran mayoria di e sektor turístiko tin mas oportunidat di negoshi, kua anteriormente mester a sufri dor di e inaktividat kompleto despues di e brote di Covid-19 den 2020.
Okupashon pa akomodashonnan den luna di ÿuli a yega alrededor di 70% I ougùstùs alrededor di 75% Kompará esaki ku ÿuli i ougùstùs di 2020, kual tabata 20- 25%, ta un subida signifikante. E subida aki a sòru pa e fenómeno di “Christmas in the Summer” i por a nota subida di okupashon di kambernan di hotel, mas trip di buseo pa diveshop a tuma lugá, restorantnan tambe ta yen, kompanianan di hür outo mester hasi nan sòm pa por sirbi kliente. Hopi ta esnan ku a kuminsa gana nan pan bek den e sektor aki, sea direkto òf indirekto.
Variante Delta ta lur
Ousensia di un maneho klá pa loke ta e pasonan ku mester tuma awor ku e variante “Delta” a hasi su entrada aki na Boneiru, por sòru pa e rekuperashon aki ta keda algu solamente temporal, mientras ku e sektor turístiko ta un di e industrianan kaminda hopi ta gana nan sèn for di dje aki na Boneiru. “Nos a mira kon e variante “Delta” mesora a impaktá partinan di sektor turístiko na nos islanan bisiña i te sierto grado diferente aktividat mester a ser kanselá por kompleto òf adaptá. Rekuperashon di e sektor i apoyo atraves di e NOW/TVL no por kompará ku e eksperensia di e industria turístiko pa e ultimo 15 lunanan. Mester bin un maneho klá pa garantisá kontinuidat den e sektor aki”, asina Bonhata ta skibi den un relato di prensa.
Bonhata ta nota tambe ku turismo for di Merka no a regresá kompletamente, kompará ku e situashon promé ku e Pandemia.


text:
Kralendijk- Ku e yeganda di 11.700 bakuna adishonal, tin a posibilidat di bai bakuná mucho mas lihé ku tabata e kaso te ku awor aki.
Banda di e echo ku ta bai instalá mas linea pa pasa angua, tambe ta bai subi e kantidat di dianan ku ta bakuná. Ta asina leu, tabata bakuná djaluna, djamars, djaweps i djabièrnè na Playa, i djarason na Rincon.
Awor aki lo bai ofer na bakuná durante 6 dia pa siman i alrededor di 500 persona pa dia. Esaki ta nifiká ku den 1 siman lo por bakuná kasi mesun tantu hende ku a bakuná te asina leu.


text:
International
Prínsipe heredero di Arabia Saudita a yega Buenos Aires pa asistí na e Kumbre di G20
BUENOS AIRES – Mohammed bin Salman prínsipe heredero di Arabia Saudita a yega awe mainta na Buenos Aires Argentina pa e partisipá na e Kumbre di G-20.
This content is exclusive for members
Register or login to unlock this article
International
Kamala Harris lo asistí na entiero di Tyre Nichols
MEMPHIS – Awe lo tin entiero di Tyre Nichols kende ta e hòmber afroamerikano ku a keda asesiná ku gòlpi pa 5 agente polisial pretu na Memphis.
Kamala Harris vise presidente di Merka a anunsiá na familiarnan di Tyre Nichols ku elo bai ta presente.
Reverendo Al Sharpton tambe lo ta presente na e entiero di Tyre Nichols pa asina trata na mantené kalma.
Ta spera ku na e entiero aki lo bai tin bastante manifestante teniendo kuenta ku polis ta bolbe kometé un fayo garafal di asesiná un hòmber pretu indefenso.
E biaha aki no ta polis blanku ku ta bati un afroamerikano mata sino 5 agente polisial pretu ku a hinka nan kurpa den bastante problema ku hustisia.
Tyre Nichols a muri den un hospital na Memphis dia 7 di yanüari despues ku agentenan a batié durante mas ku 10 minüt.
International
Tiroteo na Lakeland a laga un saldo di 10 herido di kual 2 ta den estado kritiko
LAKELAND – Sam Taylor hefe di kuerpo polisial na Lakeland a konfirmá ku tin un investigashon andando relashoná ku un kaso di tiroteo na un bario marginá kaminda hóbennan tin kustumber di ta bende mariwana.
Lokual a pasa segun Sam Taylor ta ku un grupo di hóben tabata supuestamente bende mariwana bou di un palu na un konosido bario marginá na Lakeland ku yama Cumberland.
Aparentemente un vehíkulo kolo blou ku 4 persona abordo a pasa basha bala riba e grupo di hóbennan ku tabata bendiendo mariwana na e skina di kaya.
Sam Taylor a splika ku despues ku e kriminalnan a kaba di kometé e krímen aki a nan a bati retirada.
Un total di 10 hóben di entre 13 pa 17 aña a keda transportá pa hospital na Lakeland.
Sam Taylor a splika ku dos di e víktimanan mester a keda transportá ku helikòpter pa Tampa debí ku nan ta den estado kritiko.
Sam Taylor a splika ku ayera tardi nan a logra lokalisá e outo ku e kriminalnan aki a kometé e krímen pero te ainda no a arestá ningun hende.
Lokual si tin informashon ta ku algun di e víktimanan a konfirmá na polis ken ta esnan ku a pasa basha bala.
International
Gobiernu di Ukrania: Ta prohibí su funshonarionan di rango haltu bai ku vakashon
KIEV – Andrey Demchenko bosero di gobiernu Ukraniano a konfirmá ku Kongreso a firma un resolushon kaminda ta prohibí tur alto funshonario bai ku vakashon den ekstranheria.
E resolushon gubernamental aki a keda aprobá i adaptá pa entrante djabièrnè próksimo ku ta nifiká ku miéntras tantu Ukrania keda invadí i ataka pa Rusia ningun funshonario di entre 18 pa 60 aña tantu hòmber komo muhé por bandoná pais.
E motibu ta debí ku esnan ku a bai ku vakashon pa paisnan den Union Europeo of Merka ningun a bolbe bek.
Andrey Demchenko a splika ku tin mas ku 2 mion Ukraniano a bandoná e lucha i ku awor ku Rusia a bolbe intensiva nan atakenan mester a adaptá e resolushon.
E úniko manera ku un funshonario di rango haltu por bai di vakashon ta si nan mester bai bishita nan yunan of pa asuntu médiko.
E kontrol lo bai keda bon kontrolá tantu na frontera komo na aeropuertonan na Ukrania.


text:
Promé Minister Gilmar Pisas a reuní ku Jandino Asporaat i Sr. Rene Römer
Publiká riba 01 Novèmber 2021
Willemstad – Promé Minister Gilmar Pisas a reuní ku Jandino Asporaat i tambe sr. René Ph. Römer (Dutch Caribbean Securities Exchange) dia 1 di novèmber 2021.
Durante di e reunion aki Jandino a duna informashon riba diferente proyekto ku nan ke kristalisá na Kòrsou.
Promé Minister a pidi si e por haña por eskrito informashon riba tur e proyektonan aki pa asina por analisá kon i di ki forma Gobièrnu por yuda den e kristalisashon di e diferente proyektonan aki.
Sr. Rene Römer na su turno a duna informashon i algun sugerensia riba e parti di bolsa i bono kual por kumbiní nos hendenan den futuro.
Esaki ta nifiká entre otro partisipashon di nos mes hendenan den diferente proyekto aportando ku un suma masha chikí den esakinan.
Adishonal e la duna Promé Minister informashon riba algun otro proyekto ku por nifiká hopi pa Kòrsou.
E reunion a kana den un bon esfera.


text:
ORANJESTAD – E delegacion di Aruba a bolbe bek cu 12 medaya durante Weganan Interinsular na Boneiro. Manera ta conoci, durante fin di siman, a tuma apertura di Weganan Interinsular na isla di Boneiro. Despues di 7 aña e torneo escolar ta bek. E meta di Weganan Interinsular ta pa stimula union y competencia cu sigur ta importante pa desaroyo di nos hobennan. Aruba, Boneiro y Curaçao a participa den e toreno escolar. Presidente di Parlamento, mr. Edgard Vrolijk a representa Minister di Deporte Endy Croes na e apertura di Weganan Interinsular 2023. Un ceremonia di apertura bunita y colorido yena di energia y positivismo. Delegacion di Aruba a biaha cu 16 atleta di cual 8 a participa den e disciplina di ahedres y 8 a competi den e deporte di dam. E hobennan a pone Aruba su nomber briya den e toreno escolar. Delegacion di Aruba a logra un total di 12 medaya. Den e disciplina di dam Xyon Jacobs a logra conkista medaya di oro pa Aruba. Weganan Interinsular ta continua dia 21 di maart na Curaçao den e disciplina di atletismo y trefbal. Dianan 21, 22 y 23 di april, Aruba ta cede di Weganan Interinsular 2023, unda ta organisa e competencia den e disciplina di volleyball y futbol. Minister Endy Croes a felicita e atletanan cu nan excelente prestacion na Weganan Interinsular 2023 y alabes a gradici IbiSA, coach y mayornan pa sostene nan yiu den nan deporte faborito. E delegacion a bolbe Aruba diadomingo atardi unda cu nan a keda ricibi pa e mandatario di deporte na aeropuerto.
ORANJESTAD - Tabatin hopi factor contra cual tabata haci casi imposibel pa sigui cu e lesnan di Judo. E tabata mustra casi imposibel pa continua cu e deporte aki den e bario di Madiki, pero e esfuerso y determinacion pa cambia e situacion a haci cu awendia nos ta cla pa habri un centro di Arte Marcial - BUDO HALL - danki particularmente na un persona. Sr. Flavio Fayneyte tawatin un mision y vision su dilanti esta di trece bek e deporte cu ta na su curason. Cu hopi esfuerso y empeño el a logra di construi tres edificio pa arte Marcial. Tres edificio di cual uno a bin cla: esta e edificio pa practica Judo. Danki na algun sponser, ayudo di amigonan den forma di man na obra, conoci y amigo cu awendia e edificio ta cla. Den luna di april venidero e lesnan ta cuminsa. cu gruponan pa mucha y mas despues pa hende grandi.
ORANJESTAD - Federacion di Ahedres di Aruba (FAA) a organisa nan Copa Himno y Bandera 2023 na nan cede na Royal Plaza recientemente. Un torneo segun FAA cu tabata riba un nivel hopi halto, cu a conta cu un total di 42 participante, 24 hubenil y 18 den categoria Open.
KIGALI – Despues di e edicion di mas cortico di Copa Mundial di Futbol di e siglo aki (aña pasa), ta sigui esun di mas largo na 2026. Por lo menos 48 pais lo debate na Merca, Mexico y Canada pa e copa. E cambio a keda anuncia durane e congreso di FIFA den e capital Ruandes Kigali e siman aki. Un total di 16 grupo di tres mester a bin, pero a cambia esaki pa 12 grupo di 4 pais unda cu e miho dos di cada grupo plus 8 di e mihor number 3 ta sigui. Y esaki den combinacion cu un extra rond di knock out. Esey ta nifica cu lo hunga 104 wega reparti riba 40 dia, esta un luna y 10 dia, envez di un luna. Mientrastanto diahuebs awor lo re-eligi e actual presidente Gianni Infantino.
ORANJESTAD – Den fin di siman e presidente di Comitee Olimpico Internacional Thomas Bach a inaugura e oficina di Comite Olimpico di Aruba hunto cu Presidente di Panam Sports, Neven Ilic y e Comite di Ehecutivonan y cu demostracion di nos atletanan local den e Festival di Deporte. Manera a wordo bisa na diferente ocasion, un soño di hopi a bira un realidad . E mainta a habri cu un demostracion di 9 deporte rond di henter e area di e oficina di COA. Un cantidad grandi personanan den e mundo di deporte a bini hunto na e ocasion aki como tambe nos dignitarionan. Na yegada di Presidente di ICO, Thomas Bach, Presidente di Panam Sports, Neven Ilic y e Comite di Ehecutivonan, nos atleta y coach nan a haya e oportunidad di intercambia palabra cu Thomas Bach. Mas cu claro tabata tin un momento di potret cu sr. Bach.
KRALENDIJK - Weganan Interinsular na Boneiro a cuminsa cu un bon animo den e muchanan. Esnan presente a haya un bon bini di e organisacion di Indebon como tambe di e federacionnan di dammen y schaken. E coachnan e combersa y tene e muchanan calmo prome cu e torneo cu nan a bin p’e.
ORANJESTAD - Presidente di Comite Olimpic Internacional a yega Aruba Thomas Bach a yega Aruba awe diabierna. Presidente di Comite Olimpico Arubano, Wanda Broeksema y Secretaria General di COA y Vice Presidente di IOC, Nicole Hoevertsz a ricibi Presidente di IOC Thomas Bach den un bishita oficial na nos isla, hunto cu Presidente di Panam Sports, Neven Ilic y un Comite di e Ehecutivonan. E ehecutivo mas halto di deporte internacional, lo ta na Aruba unda cu e tin un schedule hopi ocupa pa cumpli cu ne. Keda pendiente pa mas di e cobertura durante e dianan aki. Potret cortesia COA.


text:
Un nurse di Ukrania di 23 aña cu a perde ambos pia den un explosion a wordo graba na momento cu ela baila e prome baile cu su casa .
Oksana a celebra su matrimonio cu Victor cu un publico chikito den hospital.
E dama a perde su pianan y 4 dede.
Apesar cu pa semper Oksana lo mester depende di otro hende pa sigui biba, su pareha Victor no a duda di casa cune, nan tin 6 aña hunto cu 2 yui.
Amor ta algo grandi y sin limite y esaki ta un ehempel bibo di amor!
Click pa wak e video
https://www.facebook.com/lyonel.dirksz/videos/409470734032195


text:
Kralendijk- E kantidat di hende ku ta bakuná kontra di Covid-19 na Boneiru ta sigui subi poko-poko pero sigur. E mira final ta pa yega na un grado di bakunashon di por lo menos 85% di e poblashon adulto.
Boneiru aktualmente ta e di dos isla kaminda un porsentahe mas grandi di hende a bakuná. Solamente na Saba e porsentahe aki, ku kasi 90%, ta mas haltu ku ta e kaso na Boneiru ku ta aproksimando 80%. Aruba ku Kòrsou ta kana un poko tras riba Boneiru.
Na St. Eustatius aktualmente masomenos 50% di e pueblo a bakuná. E isla kaminda ku e porsentahe mas chikitu di hende ku a bakuná ta St. Maarten, ku ta yegando den kareda di 40%.


text:
RMS Titanic
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
RMS Titanic, miho konosí komo Titanic, tabata e barku di pasahero luhoso britániko i esun di mas grandi na mundu den operashon ora el a sali pa su promé biahe for di Southampton, Inglatera pa New York dia 10 di aprel 1912. Kuater dia despues, na 23:40 ora dia 14 di aprel 1912, el a dal den un eisberg i a senk na 2:20 ora e siguiente mainta, resultando den un di e desasternan maritimo mas grandi den historia ku no a pasa den tempu di guera. Entre pasahero i tripulante 1522 persona a pèrdè na bida.[1] Aunke den kantidat di víktima esaki no tabata e desastre marítimo di mas grandi den historia, e tabata si esun di mas legendario, spesialmente komo e barku tabata konosí di ta imposibel pa hundi.
RMS Titanic tabata e di dos for di tres barku krusero enkarga pa opera riba e ruta transatlántiko. El a wòrdu konstruí pa Harland & Wolff Shipyard na Belfast i tabata propiedat di e kompañía di navegashon White Star Line. Thomas Andrews, kende tabata e arkitekto naval prinsipal di Harland & Wolff Shipyard i diseñadó di e barku Titanic, tambe a muri den e desaster.[2]


text:
Rennox Calmes no ta asistí na niun aktividat di rei
Kòrsou débil, den krísis di identidat. Rei ta probechá fortifiká su futuro
Ketu bai nos ta mentalmente sklabisá i Hulanda ta praktiká kolonialismo moderno
Trabou pa Kòrsou ta asentuá ku ta konsientemente ta tene Kòrsou den krísis di identidat pa hopi aña. Kòrsou ta den un krísis di indentidat propio, krísis di identidat di kultura, krísis di identidat di historia, krísis di identidat di kustumber, krísis di identidat di idioma, krísis di igualdat den reino i awor ta purba distruí nos ku krísis di identidat seksual.
No ta kasualidat ku nos mes ku nos mes ta bringa otro. Un pais den krísis di identidat nunka lo por uni te pa lanta para riba nos pianan. Nos identidat propio a wòrdu skondí i asta pinta pretu. A bati nos kultura, pint’e malu, purba kibre ku leinan hulandes i na final pusha bòshi úkultura riba nos pais pa kaba di brua kos i brua nos kustumbernan. Te awe tin limitashon na orario i sitio pa toka entre otro tambú. Ta imposibel den un pais ku ta respetá su kultura, bo mester pidi pèrmit. Siendo un simpel avisá ta sufisiente. A sera nos hòfinan uzando leinan hulandes kibrando nos kustumbernan ku ta sòru pa union bou di nos. Asta tumba na algun okashon a purba dominé ku leinan hulandes. E bendito “geluidsoverlast”. Foi ora bo bin biba na Kòrsou, ta abo mester adaptá na Kòrsou. Leinan hulandes no ta kuadra pa Kòrsou. Sigur ora ta trata di identidat propio, kultura, historia. A siña nos historia di rònt mundu, pero di nos mes te awe nos no sa. Tur nos heroenan ta skondí aki aya. Tur e partinan mas importante di Kòrsou tin nòmbernan hulandes. Nos brùgnan, nos plenchinan, nos kayanan. Asta na lugá di nan ta na nos idioma, nan ta skibí na hulandes. Tur esakinan ta pone ku e yu di Kòrsou ta duna mas importansia na tur otro pais, kultura i historia. Esaki ta buta ku e yu di Kòrsou no tin balor propio, pero ta alsa tur otro nashon. Sende lus na kaya i laga kas sukú.
Krísis di identidat bo ta solushon’é konstruyendo un nashon pa medio di patriotismo
TPK ku plan patriótiko serio
Trabou pa Kòrsou ta mira tur oportunidat pa kontruí nos nashon. Tin e parti di konsientisashon ku ta tuma mas tantu tempu. Pero tin e parti práktiko i visual ku ta muchu mas lihé i ta sostené e parti di konsientisashon. E parti práktiko ta kaminda komo pais bo ta kuminsa duna balor na bo heorenan. Kuminsa ankra bo heroenan nashonal den un dekreto nashonal. E nòmbernan aki mester bira konosí huntu ku nan biografia pa medio di nos enseñansa i otro gruponan sosial. Aki mi ta referí na nòmbernan manera Tula, Pedro Luis Brion, Carlos Manuel Piar, Felix Chacuto, Dr. Da Costa Gomez i Wilson (Papa) Godett. Mester laga traha estatuanan i/o bustonan grandi di nan i ubiká nan stratégikamente na sitionan importante di Kòrsou. Brùgnan, plenchinan, plasanan i kayanan mester haña nan nòmber. Mester kambia tur e nòmber kolonialnan pa nòmber di nos hendenan. E parti di konsientisashon mester wòrdu fortalesé ku un kuríkulo di historia di Kòrsou den enseñansa hasiendo uzo di dokumentunan di nos historiadónan i di Archivo Nashonal. Tristu ku te awe ni un polítiko no a logra pa esaki sosodé. Naturalmente himno i bandera no por keda afó.
Tres hues so, no por disidí algu dje fundamental pa Kòrsou
Krísis di identidat seksual ta e krísis moderno
Siman di kultura i siman di “gay” no por sigui e mes un siman. Rèspèt mutuo mester prevalesé.
Tres hues ta purba imponé/introdusí matrimonio di mes un sekso aki na Kòrsou. Di e forma aki kier ofisialisá i engrandesé e introdukshon di e krísis di identidat seksual na Kòrsou tambe. Despues ta sigui matrimonio entre 3 hende, hende i bestia i hende grandi i mucha. Di e forma aki ta kaba di distruí nos identidat propio. E kosnan aki no ta kuadra den nos kultura i no ta aseptabel pa un mayoria den e komunidat aki. Tres hues no por disidí esaki pa Kòrsou sin tene kuenta ku nos kultura i kustumbernan. TPK ta keda kontra matrimonio di mes un sekso. TPK ta asentuá di no ta bai kontra di sintimentu di niun hende pa otro hende adulto. Tampoko TPK no ta sostené agreshon kontra di e hendenan ku tin atrakshon pa mes un sekso. Pero TPK no ta un partido ku ta baila pa tuma posishon. For di elekshon ultimo, TPK a figa su posishon riba e diskushon aki. Tampoko TPK no ta sukumbí pa voto.
TPK ta kere ku matrimonio ta algu entre hòmber i muhé ku e meta pa prokreá sigun naturalesa. E palabra igualdat ta un palabra hopi importante pa TPK. Paso igualdat kiermen igualdat si. Hòmber ku hòmber, muhé ku muhé no ta igual na hòmber ku muhé. Igualdat mester konta den tur senario si i no ora ta kumbiní nos so. E mester ta konta den Trabou, enseñansa, kuido médiko i bida sosial tambe. E grupo di “gay” na Kòrsou ta bisa ku nan ta deseá igualdat, pero pa TPK nan ta duna e impreshon di ta lubida e palabranan ‘rèspèt mutuo’. Niun hende ta stroba nan di selebrá nan siman di “gay”, pero a para bira ku nan ta selebrá nan siman den e mes un siman ku Kòrsou su siman di kultura. E dos aktividatnan aki no por sigui tuma lugá den e mes un siman. Kòrsou semper a respetá tur pais selebrá nan dia, kultura, kome nan kumindanan èts. Pero si den Kòrsou su siman di kultura, ta esei ta e siman ku mester mester selebrá siman di “gay” na Kòrsou, esei tambe ta duna un impreshon ku no tin rèspèt di nan banda tampoko. Pero tambe e ta duna e impreshon ku no ta igualdat e grupo aki ke, pero ku nan ke atropeyá pa nan so keda ku derecho di eksistensia. TPk no ta bisa ku ta esaki e grupo ke logra, pero e ta duna impreshon i ta laga pregunta atras.


text: Diasabra atardi un grupo di mucha cu ta bay school na San Nicolas y e chauffeur hunto cu un mucha menos afortuna den un bus di AGW Tours a haci e Pasco aki uno real pa e hoben menos afortuna aki. Esaki a bini como gesto di e grupo di e muchanan naturalmente cu consentimiento y sosten di nan mayornan y e generosidad di e chauffeur y e compania. Esey ta Pasco un oportunidad pa yuda comunidad pa nan tambe por disfruta di e dushi temporada aki uno di comparti y radia e spirito di Pasco den e forma mas bunita. Como cu e anja aki esaki tabata un exito otro anja lo bay haci esaki mas grandi. Pabien y danki na e grupo cu nan mayornan cu a regala e famia di e hoben un kerstboom completo cu su decoracion y un macuto yena cu cosnan pa nan tambe celebra!


text:
WILLEMSTAD.- Den un karta ku Minister di Defensa J. Hennis- Plasschaert a manda pa e organisashon di Smoc na Kòrsou, esaki ta sigurá ku lo bai tin un programa amplio di midimentu di aire relashoná ku e reklamonan riba polushon riba nos isla dor di Refineria Isla. Lesa mas aki.
Extra: ‘…Komo parti di un programa amplio di midimentu…: ULANDA TA BIN MIDI GRADO DI POLUSHON!! …Minister di Defensa a duna su palabra na SMOC…’
Comments Off on Extra: ‘…Komo parti di un programa amplio di midimentu…: ULANDA TA BIN MIDI GRADO DI POLUSHON!! …Minister di Defensa a duna su palabra na SMOC…’ |


text:
WILLEMSTAD – Últimamente un fluho di talento urbano di origen krioyo ta penetrando i dominando oido di e hubentut hulandes i antiano. E artista urbano hulandes moderno ta un híbrido multilingual ku ta selebrá su raisnan étniko ku su músika i ta sobrepasa tur liña rasial i tradishonal.
Ret Karibense kièr a duna atenshon na e duo BLVCKHAZE, ku ta kreando pauta ku nan músika i komprondé kiko di Kòrsou ta influensia nan. Tambe nos a kòmbersá ku kritiko di músika, DJ i direktor di videoclip Selwyn de Wind, kende a duna un komentario riba e desaroyo akí i e músika ku ta ser produsí.
Eskapé lukrativo
Ret Karibense a kòmbersá na Cas Abou ku e duo ku ta konsistí di Meghan Plaate – Thijn i Andrew Plaate, tur dos di 21 aña. E hóbennan a nase na Kòrsou, pero a muda pa Hulanda ku 18 aña pa kontinuá nan estudio. Meghan kièr a studia lei i Andrew a bai pa Físika Apliká, pero despues di algun aña di lucha ku estudionan pisa, músika a proba di ta eskapé lukrativo. N’e momentu ku BLVCKHAZE a drenta den studio ku e konosido kantante i kompositor rubiano Jeon, kende ta fungi komo un mentor pa e duo, varios kolaborashon i kantika a keda produsí.
Si mester deskribí nan zonido, Andrew, kende ta produsí tur e músika, ta splika ku e ta hopi baliabel i tin influensia di House, Reggaeton i Afro House. “Nos gusta mix género”, Meghan a añadi. “Semper nos a atmirá Jeon, pero ora nos a kuminsá traha ku n’e, ela hasí nos hopi mas kritiko pa ku nos músika”, Meghan a splika.
Single
Ku e single ‘Issue’, BLVCKHAZE a kuminsá haña atenshon di radio lokal, i asta a subi top 40 na Kòrsou i Surinam. “Ku e kantika nos kièr a visualisá e emoshon ku un persona por sinti, ora un relashon termina. Si bo pareha no ta trata bo bon, bo por bisa, ‘Legumai swá”, Meghan a splika. N’e momentu Andrew a traha e ritmo, e tabata sa ku esaki ta un hit. Tambe nan mes a filma e clip na Italia i despues Andrew a edita e produkto final. Selwyn de Wind sigur a keda impreshoná ku e duo su promé produkshon. “Mi a gusta e kombinashon di hulandes i papiamentu, i BLVCKHAZE ta diferente i atraktivo komersialmente. Nan tin talento i e clip ta duna un bon mensahe i nan mester kultivá esaki”, e DJ a kontinuá.
Banda di e kolaborashon musikal, Meghan i Andrew a kaba di drenta e boto matrimonial na Ougùstùs 2015. Seis aña pasa, Meghan ya tabata pone su covernan di Bruno Mars, Katy Perry, Chris Brown riba YouTube i Facebook, riba kual Andrew a reakshoná i sobra ta pa historia. Na Ougùstùs 2014, nan a bin vakashon i ya Andrew tabata planeando pa pidi Meghan pa kasa. Andrew a skohe Cas Abou, paso e ta nan bich favorito i semper nan ta bin landa einan. “Nos lo a bai bou di awa ku tanki nan di scuba”, Andrew ta kòrda.
“Yu, mi a spanta bini ariba, ora ela skirbi ‘Marry Me’ riba e bòrchi di bou di awa”, Meghan a splika.
Aruba
BLVCKHAZE a kaba di regresa fo’i Aruba unda nan a graba dos clip ku Jeon i Ritmo Real, i tambe nan ta trahando riba un kantika ku Area 51. “Porta nos lo saka un albùm otro aña, pero nos mester haña mas presentashon pa nos fanatikada a krese”, Andrew a finalisá.
Outor Deya Mensche


text:
Awendia un mucha of hoben ta haya acceso na droga facilmente. E hoben of mucha sa caba unda pa haya nan, nan tin informacion locual ta haci e procesp facil ‘nunca nos a yega di tende un hoben ta bisa e ta dificil pa haya’.
E droga cu e muchanan/ hobennan aki ta uza mas regularmente ta marihuana. Antes e ta sigui splica cu e proceso despues di Marihuana tabata bin cocaine pero awo e temponan a cambia y ta cu despues di marihuana ta bin ‘pills’ (LSD, XTC of cualkier party pill).
Locual ta duna nan un ‘feeling’ diferente paso ya marihuana no ta haci e mesun efecto. Tur hende ta diferente pero ta yega un momento cu influencia di marihuana no ta asina fuerte mas dus pa motibo di e necesidad di e ‘feeling’ nan ta cuminsa wak kico tin pa duna nan e satisfaction ey.
E misbruik di droga despues di tempo ta hibabo na un adiccion. E ta sigui splica cu e persona cu ta bira adicto ta paso e mester di dje, e cupra ta pidi anto kier p’e. Un persona cu ta uza droga un bes pa siman ta programa su sistema pa e uze un bes pa siman. Un persona cu ta uze tur dia ta programa pa asina e uze tur dia. E curpa ta costuma cu e programa cu bo ta haci cu bo mes.
Adiccion ta ora e persona no kier uze pero e curpa di e persona mes ta pidi p’ e anto e ta bira dificil. E persona no por stop di su mes, e no tin sufiente forsa, anto mas si e persona ta uza tur dia. E dia cu e falta di uza su curpa lo sinti malo.
E haltura di droga e prome biaha cu persona ta uze ta mande ‘top’ pero e efectoe siguiente biaha cu bolbe uza no ta bay ta manera e prome biaha. Anto cada biaha bo ta keda bay mas abou di efectonan secundario. E persona ta sinti bashi. E curpa ta keda pidi.
Den e proceso ey cu nan no por yega na e mesun haltura ta ora tambe ta cuminsa pidi pa algo mas fuerte, algo cu nan por sinti e diferencia di e prome ‘hit’ anto e rutina ta sigui.


text:
E cobransa tin fecha di 31 di mei 2021. Ta trata di un cobransa cu ta sali tur aña pa e contribuyentenan cu ta doño di un propiedad inmobil. Termino di pago Ley ta duna e opcion pa paga e cobransa di grondbelasting den un solo biaha of den termino.
Departamento di Impuesto ta conseha tur contribuyente pa lesa e texto imprimi riba e cobransa cu hopi atencion pa cu e termino di pago. Preferibel haci pago online Por efectua e pago corespondiente na un di e oficinanan di Departamento di Impuesto of via banco.
Departamento di Impuesto ta recomenda pa haci pago di impuesto online via banco, preferiblemente via Aruba Bank of Banco di Caribe. e sistemanan di e dos banconan aki ta conecta automaticamente cu e sistemanan di DIMPy e mesun dia e transaccion ta keda registra.
Ora di haci pago online mester scoge e opcion di Bill Pay y no Transfer. Ora di haci pago online menciona: grondbelasting 2021, number di cobransa y persoonsnummer. Di e forma aki Departamento di Impuesto por procesa e pagonan corectamente.
Areglo di pago:
E cliente cu no por paga su cobransa di acuerdo cu e terminonan legal, por haci un peticion pa areglo di pago. Actualmente contribuyentenan por haci uzo di e areglo di pago flexibel cu e Plan di Alivio Fiscal parti 2 (seccion 9) ta brinda.
Tuma contacto cu nos na 5227424. Di e manera aki Departamento di Impuesto tambe ta contribui na e recuperacion di e forsa financiero di nos contribuyentenan.


text:
WILLEMSTAD- 23 di mart 2015:- Durante di un rueda di prensa, Ofisina di Turismo di Kòrsou (CTB) a duna informashon di e logronan di 2014 riba tereno di “airlift”, merkadeo i desaroyo di produkto ku a kontribuí na e kresementu di turismo. A duna splikashon tokante sistema di kompilá informashon di estadístika i entrada generá for di impuesto riba kamber (room tax). Mas aleu a para ketu na algun inisiativa importante pa 2015. Na e rueda di prensa a hiba palabra Minister di Desaroyo Ekonómiko, sr. Stanley Palm, Direktor interino di CTB, sr. Hugo Clarinda i Presidente di Hunta di Direktiva di CTB, sra. Jeanette Hooi – Bonet.
Kresementu di turismo den Karibe 2004 – 2014
Un análisis hasí resientemente dor di Caribbean Tourism Organization (CTO) di kresementu di turismo di diferente paisnan den Karibe kubriendo un periodo di 10 aña entre 2004 pa 2014 ta indiká ku Kòrsou ta e pais ku a konosé e averahe di kresementu di mas grandi. Na kantidat total di turista e paisnan aki ta risibí mas turista pero na porsentahe Kòrsou su turismo a krese mas durante e periodo menshoná. E resultado ta lo siguiente: Repúblika Dominikana su turismo a krese ku 49.3%, Jamaica ku 46.5%, Cuba ku 47.03%, Aruba ku 47.2% miéntras ku Kòrsou su turismo den un periodo di 10 aña a krese ku 102.3%. Na 2004 un total di 222.424 turista a bishita nos pais, na 2008 e kantidat tabata 404.199 miéntras ku a sera aña 2014 ku un total di 453.270 bishitante. Na 2014 e turistanan aki huntu a keda un kantidat di 3,996,000 anochi riba nos pais. Minister Palm a elaborá riba e impakto ekonómiko di sektor turístiko i a splika e importansia di turismo pa nos ekonomia. Hasiendo uso di e modelo ‘Turistika’ CTB huntu ku MEO a kalkulá ku durante 2014, sektor di turismo a generá un impakto direkto di 763.5 mion florin pa nos ekonomia lokal.
Indikadónan di desaroyo turístiko
Durante 2014 un total di 31% di nos bishitantenan a keda na un hotèl grandi, esta di mas ku 150 kamber, 53% a bishitá nos pa promé biaha, 36% a reserva via di un agente di biahe, 31% a bini riba rekomendashon di un famia òf amigu i mayoria turista ku ta bishitá nos pais tin entre 25 pa 44 aña di edat. Su tras ta sigui esnan entre 45 i 64 aña di edat.
Kompilashon di estadístika di turismo
Sr. Clarinda a duna un splikashon kon ta yega na e sifranan ku ta presentá tur luna riba kresementu di turismo. Pa por yega na su sifranan CTB ta hasi uso di e informashon kolekta for di e karchinan di embarkashon i desembarkashon(ED card). For di e ED card ta kolekta entre otro: informashon personal di e bishitante, for di unda e ta bini, propósito di su bishita, dikon e la skohe pa Kòrsou, kon e la hasi su reservashon, durashon di su biahe i e akomodashon ku e la skohe pa keda durante su vakashon riba nos isla. Durante di e rueda di prensa CTB a informá ku ta trahando riba un vershon online di e karchinan aki. Ku introdukshon di e ED card online kier logra pa baha e kantidat di tempu ku e turista ta para den rei na su yegada na nos pais ya ku e informashon ku keda yená online lo ta mesora den e sistema ku e personal di imigrashon ta usa. Despues di un periodo di tèst lo pasa pa introdukshon di e ED card online.
Impuesto riba kamber (Room Tax)
Room tax ta enserá un belasting ku ta keda kobrá riba akomodashonnan ku ta keda di hür ku personanan ku no ta inskribí aki na Kòrsou esta turista. E entrada generá for di room tax na 2013 tabata 9.8 mion florin miéntras ku na 2014 esaki a subi ku 21.9% i a yega na un total di 12.1 mion florin. E lei di room tax ta konta tantu pa hotèl komo apartamentunan. Na e momentunan aki no ta tur apartamentu ta pagando room tax. Motibu pa kua ta trahando riba e lei di registrashon di akomodashon turístiko. Ku e entrada generá for di room tax CTB ta ehekutá diferente kampañanan promoshonal i publisitario den eksterior tur ku e meta pa atraé mas bishitante pa Kòrsou. Pues mas entrada for di room tax ta nifiká mas promoshon pa Kòrsou kual lo trese mas turista i mas turista ta nifiká mas entrada pa nos ekonomia lokal.
Merkadeo
Riba tereno di merkadeo sr. Clarinda a para ketu na e diferente esfuersonan ku a realisá den merkadonan internashonal primario i sekundario ku e meta pa promové nos pais. Aki ta trata di entre otro: seminario edukativo den diferente siudat, feria turístiko, konferensia, kampañanan promoshonal, kampañanan publisitario i eventonan spesialmente dirigí riba prensa, agentenan di biahe, operadornan di tour i otro gruponan di interes. Durante 2014 a organisá na Kòrsou tambe konferensianan pa mayoristanan for di Merka, Canada, Europa i Latino Amérika. Tur ku e meta pa laga e gruponan aki bin konosé i eksperensia e produkto ku Kòrsou ta ofresé di aserka. Tambe a tuma lugá diferente kampañanan promoshonal ku a keda ehekutá huntu ku entre otro American Airlines, InselAir, JetBlue,COPA, Avianca, AirBerlin i KLM. Den konsultashon estrecho ku e diferente aerolineanan ku ta sirbi Kòrsou, lo sigui bini ku paketenan atraktivo. Kòrsou a konosé den 2014 buelonan inougural di InselAir pa Barranquilla, Georgetown, Trinidad and Tobago i La Romana, Rutaca Airlines for di Venezuela, Aerolineas MAS for di Repúblika Dominikana i JetBlue ku 2 buelo pa siman for di New York. Aña 2015 a habri ku e buelo direkto for di Montreal ku Air Canada.
Desaroyo di Produkto
Sr. Clarinda a para ketu tambe na logronan riba nivel di desaroyo di produkto. Pa loke ta trata desaroyo di produkto den 2014 a ehekutá diferente training riba tereno di seguridat, formashon i tambe konsientisashon di turismo pa entre otro e siguiente gruponan: POLITUR, Kuerpo Polisial Kòrsou, duana, imigrashon, agentenan di seguridat na aeropuerto, haf, hotèl, playa, i tambe diferente personal di seguridat privá ku ta laborá den e arianan turístiko. Tambe a ehekutá e programa di sertifikashon di operador di buseo i restorant pa perkurá ku establesimentunan den turismo ta funshoná konsistentemente riba e nivel di kalidat i seguridat ku e bishitante ta spera di nos destinashon. Otro ehèmpelnan riba tereno di desaroyo di produkto ta diferente proyektonan di limpiesa den arianan turístiko manera entre otro e proyekto Punda Limpi i Bunita kual ta keda ehekutá den estrecho koperashon ku partnernan, diferente proyektonan di upgrading manera konstrukshon di palapa i fasilidatnan manera entre otro tualèt públiko na arianan turístiko. Tambe Minister Palm a duna informashon riba e proyekto Desaroyo Kosta Marie Pampoen kual a keda lansa na desèmber 2014.
Master Plan
Minister Palm a duna informashon di e trayekto ku ta kanando pa yega na e Master Plan nobo di Turismo ku mester bai kubri e periodo di 2015 – 2020. Despues ku e plan ta kla esaki lo keda presentá na Ministerraad pa aprobashon pa por pasa seguidamente pa implementashon di e plan. Sra. Jeanette Hooi – Bonet a hasi uso di e oportunidat pa pidi tur stakeholder i komunidat pa duna sosten na e Master Plan ora ku esaki drenta den su fase di implementashon.
Konferensianan internashonal
Minister Palm a informá ku e aña aki lo bai tuma lugá dos konferensia internashonal. Ta trata di e Caribbean International Safety & Security Conference ku lo tuma lugá di 24 pa 26 di yüni próksimo i e State of the Industry Conference 2015 kual lo tuma lugá di 21 pa 23 di òktober aki na Kòrsou. Pa tur dos konferensia ta spera hopi partisipante internashonal.


text:
WILLEMSTAD- 22 di desèmber 2016 – Sifranan preliminar kolektá pa Ofisina di Turismo di Kòrsou (CTB) ta indiká un kresementu di 2.9% durante e promé 11 lunanan di aña 2016, esaki lagando afó e impakto negativo di Venezuela riba e kantidat di turista risibí durante e aña aki. E kantidat di bishitante registrá for di Venezuela a mustra un bahada e aña aki kousando un impakto negativo riba nos prestashon total. Pa e promé 11 lunanan di aña Venezuela a registrá un total di 28.894 turista ménos den e promé 11 lunanan, resultando den 34% ménos kompará ku aña pasá den mesun temporada.
Entre yanüari i novèmber di 2016, Kòrsou a registrá 401,728 turista, esaki ta un bahada di 5% kompará ku aña pasá. Nort Amérika a alkansá un total di 69,808. Un bahada den turistanan for di Sur Amérika, partikularmente Venezuela, a kousa un kaida di 23% den e region pa un registro total di 97,853 turista. For di Caribe a registrá 31,533 bishitante. Europa ku 188,472 bishitante a kontinuá ku un prestashon sólido ekivalente na un kresementu di 4% kompará ku e mesun periodo di 2015.
CTB i MEO ta hasi uso di e modelo ‘Turistika’ pa kalkulá e kresementu ekonómiko generá for di industria di turismo. Durante e promé 11 lunanan di 2016, sektor di turismo a generá un impakto direkto di $454.9 mion pa nos ekonomia lokal. Turistanan prosedente for di Europa a generá un total di $237.6 mion florin kual ta 52.2% di e totalidat. Nort Amérika, Sur Amérika i otro regionnan a generá respektivamente $91.9, $94.2 i $31.2 mion.
Turismo di estadia na luna di novèmber 2016
E merkadeo i promoshon hasí pa KLM Curaçao Marathon na Hulanda for di 2014 pa awor, ta mustrando resultadonan positivo. Na novèmber, Kòrsou a registrá 13,249 bishitante for di Hulanda, un oumento di 3% kompará ku e mesun periodo aña pasá. E kantidat di bishitante for di Alemania ku a keda registrá tabata un oumento di 4% alkansando un total di 2,371, esaki ta resultado di un bon konekshon aéreo. Total, a registrá 17,712 bishitante for di Europa, ekivalente na 1% di kresementu.
Festival i eventonan spesial ta un medio importante pa boost nos industria turístiko. E promoshon pa Summer Fall Festival i Curaçao Extreme Finals den koperashon ku CTB a mustra efektonan positivo. Region di Caribe a registrá un oumento di 6%, ekivalente na 3,220 bishitante den novèmber 2016. Aruba a krese ku 19%, i a registrá 1,569 bishitante.
Kòrsou a risibí 5,702 turista di estadia for di Nort Amérika na novèmber 2016; un bahada di 11%. Esaki ta resultado di un luna slow, ku no a duna e kresementu ku nos a antisipá. Caribe engeneral a pasa dor di un temporada mas slow; bishitantenan for di Merka a spar pa durante di wenter biaha pa destinashonnan Sur, un poko mas kalor. Luna di novèmber tabata un luna inpredesible i tenso, konsiderando elekshon na Merka. Esei mes a forsa merikanonan pa keda nan pais, vota i partisipá na kampaña miéntras ku e luna elektoral ta desaroyá. Kòrsou a registrá 4,671 bishitante for di Merka i 1,035 for di Canada.
Region di Sur Amérika a registrá un total di 6,728 turista. Maske ku e resultado di elekshon na Merka a afektá e kambio di dòler/peso negativamente, tòg a registrá mas bishitante for di Colombia kompará ku aña pasá. Na novèmber a registrá 1% di kresementu ekivalente na 1,193 bishitante for di Colombia. Konsistensia den marketing i un bon PR den e merkado na Brasil a duna resultadonan positivo durante di e último lunanan, i novèmber no ta un eksepshon. Brasil a registrá un kresementu di 61% ekivalente na 721 bishitante den novèmber.
Sifra kantidat di anochi
Na novèmber nos a registrá un kresementu averahe den kantidat di anochi pa estadia di 10%. Turistanan a keda un averahe di 8.1 anochi na novèmber. Aña pasa e kantidat di anochi averahe pa persona tabata 7.4. E kantidat di anochi ku e turista a keda riba nos pais na novèmber 2016 a konosé un bahada di 11%. Un total di 279.837 anochi a keda registrá kompará ku 313.805 na aña pasá. Esaki ta komo resultado di e bahada den kantidat di turista di estadia.


text:
(NLTimes)—Prome Minister Hulandes Mark Rutte no lo duna atencion riba e yamada di Tweede Kamer pa kita exencion di impuesto pa e Famia Real Hulandes. E propuesto ta rekeri un cambio den e Constitucion, y parlamento no tin e mayoria di dos tercera parti cual ta necesario pa por acept’e, el a bisa den un carta.
Rey Willem-Alexander, Reina Maxima, Princess Amalia y Princess Beautrix, ex-Reina, tur tin exencion di impuesto bou di Articulo 40 di e Constitucion. Ora e budget di e famia tabata discuti na oktober, partido DENK a entrega un mocion pa gobierno aboli e exencion. E propuesto a wordo adopta cu un mayoria simpel contra Rutte su aviso.
E partidonan cu a vota na fabor di e mocion hunto ta conta pa 90 asiento den Tweede Kamer. Al menos 100 voto ta necesario pa yega un mayoria di dos tercera parti entre e 150 miembronan di parlamento. Un cambio den e Constitucion “no ta un problema si no tin suficiente apoyo constitucional pa esaki por wordo estableci,” Rutte a bisa. P’esey e no ta lo sigui cu e mocion.
Na e tempo ey, Tweede Kamer tambe a haci un punto tocante e aumento di e salario cu e rey ta ricibi. Esaki lo aumenta cu 276.000 euro e aña aki pa un total di 6.4 miyon euro. Un mayoria parlamentario ta sugeri cu e lo ta un bon declaracion di Willem-Alexander nenga e aumenta den e cuadra di preocupacion financiero cu hopi ciudadano tin.


text:
Baha barika so?
E sa pasa berdat ku tin hende ta kontentu ku nan peso kaba, pero ta nan barika ta e problema. (Trouble Area).
En general esei ta nifika ku bo kurpa ta wardando ekstra vèt na bo barika prome.
Kual ta pone ku aunke bo ta flaku of na un peso saludabel kaba, bo barika kisas tòg no ta plat manera bo ta desea.
Ku un plan korektamente balansa ku nutriente i strategia pa bo perde mas vèt enbes di muskulo,
bo kurpa lo elemina e ekstra vetnan di reserva na bo barika sin baha muchu na otro partinan, komo ku einan ta bon kaba.
Klaro ku esei ta sinta pa gran parti na bo genetika. pero ku un bon dieta bo por yuda pa e bahamentu ta mas manera bo ta desea. E no mester ta algu pa baha 10 ku 20 kilo paso bo no mester di esei.
Si bo ke un programa di Januari 2020 bo baha barika ku nos, djis klik e link aki bouAta e link:
https://bibamassalu.wordpress.com/2018/08/09/baha6cm/?v=a67d4cbdd1b5


text:
Pa generacion, Olay a enfoca riba yuda e hende muher descubri nan beyesa natural y sinti nan mes mas bunita. Olay ta un marca cu ta posiciona su mes continuamente como e Number 1 na mundo pa cuido di cutis, modernizando y re-estableciendo su reputacion den e mundo di beyesa y e sciencia di su productonan.
E aña aki, Olay en conexion cu Dia Internacional di Hende Muher a presenta su prome Women’s Day Skin Care Seminar. Durante e seminario, Annaica Flores, Schoonheidspecialiste cu mas di 15 aña di experiencia den loke ta trata cuido facial, a duna un presentacion extenso tocante e importancia di cuida nos cutis, con pa crea un regimen di cuido facial y con pa trata e problemanan di cutis mas comun. Annaica a duna diferente tips con pa mantene un ‘glow’ inigualabel hasta sin makiyahe.
E participantenan cu a pone bon atencion durante e splicacion, conseho y tips riba e productonan di Olay, por a contesta facilmente e preguntanan hasi pa Annaica, y asina ricibi un tas yena cu diferente producto como premio. E anochi sigur tabata uno hopi placentero dedica na consenti e participantenan, cu a celebra e dia cu un dushi prosecco y un variedad di bolo di e bakery di Super Food unda e seminario a tuma luga riba di dos piso.
Tur e participantenan a ricibi un goody bag grandi yena cu diferente producto di Olay, Pantene y Gillette como regalo. Esunnan cu sigui e regimen di cuido facial segun Annaica a splica, y cu post nan potret tin e oportunidad pa gana un photo shooting pa sali den revista FOCUS.


text:
Dialuna e Secretario di Estado di e Politica Publico Anticorupcion di Ecuador, Luis Verdesoto, a renuncia na su cargo den Gobierno di Ecuador, na momento den cual Ministerio Publico ta investigando un supuesto red di corupcion den e empresanan publico di e sector electrico.
Den un comunicado, Ministerio General di Comunicacion di Presidencia a recorda cu a crea e Ministerio Anticorupcion di Ecuador cu e meta di diseña y implementa e politica publico den materia di lucha contra corupcion cu tin resultado palpabel.
“E ta un trabou cu mester reforsa mas cu nunca y cu mayor profundidad, apoyo y agilidad tanto den e diagnosticonan como den e solucionnan sugeri,” el a indica den un comunicado.
El a agrega sin duna mas detaye: “Nos a dicidi na acepta e renuncia na su cargo presenta pa Luis Verdesoto.”
Den un prome informe prepara pa e Ministerio cu Verdesoto tabata lidera tocante supuesto actonan di corupcion cometi den e empresanan estatal, a detaya e hipotesis di e existencia di e supuesto iregularidadnan y ilegalidad den e companianan manera Flota Petrolera Ecuatoriana (Flopec) y e Corporacion Nacional de Electricidad (Cnel), entre otro.
“Aunke den ful e informe, den varios parti ta enfatisa cu e informacion duna no ta necesariamente un prueba, sino mas bien ta presenta un supuesto ‘modus operandi’ uza particularmente na Cnel y Flopec”, e canal di television Teleamazonas a informa.
El a splica tocante Cnel, e documento ta indica cu na momento di opera un monopolio, a habri e posibilidad na e gruponan corupto pa tin acceso na uzo di informacion privilegia pa nan propio beneficio.
Mas aleu, e ta agrega cu e supuesto grupo corupto ta consisti di e ekipo di areanan tecnico y e apoyo, e ehecutivonan di e area y e gerente general. E ta indica tambe cu supuestamente e beneficionan corupto, aparentemente tabata recolecta y tabata entrega den pago mensual ordena, hipoteticamente pa e maximo autoridad of e operadornan di confiansa.
Tocante Flopec, den e informe ta destaca e existencia di posibel patronchi di corupcion cu lo ta forma basa riba e existencia di monopolio den transporte. Ta bin acerca e supuesto discrecion den e directiva y e operacion di e empresa como tambe e aparente falta di un control efectivo riba su maneho y su finansas.
El a indica cu Flopec ta opera cu diesdos barco di carga: dos ta di propiedad di e compania, cuater ta gehuur y e seisnan cu a resta ta un contribucion di un partner den e compania.
Den e informe ta resalta cu e gastonan di huur di e barconan ta demasiado halto: 30 mil dollar pa dia, compara cu e ofertanan cu no ta supera e dos tercera parti di e balor, segun e canal di television a informa.
Despues di e denuncia di e medio digital La Posta di un supuesto plan di corupcion di e companianan publico den cual supuestamente tambe lo ta involucra e swa di e mandatario, Danilo Carrera, e hefe di estado a nenga cu e corupcion a filtra den su gobierno.
Den un entrevista emiti como cadena nacional, Lasso a indica cu no por generalisa e echo di c’un ex-funcionario a cay “den tentacion di gana placa di mal manera”.
“Loke cu tin actualemnte ta un supuesto acto di corupcion di un ex-funcionario di Gobierno,” el a bisa den referncia n’e ex-presidente di Empresa Coordinador di e Companian Publico (EMCO), Hernan Luque, di cual a filtra audio di supuesto combersacion cu Ruben Cherres, otro supuesto complice den e trama.
Siman pasa diabierna, Ministerio Publico un biaha mas a tene nuebe entrada hudicial den e caso denomina “Encuentro”, despues di e filtracion di e audionan di La Posta, den cual e supuesto integrantenan di e aparente trama aki a señala Carrera como un supuesto “padrino.”
Den e documentonan aki ta aparece combersacionnan atribui na Luque y di Leonardo Cortázar y Cherres. E ultimo aki ta menciona un supuesto pago di 30 mil dollar mensual na “Danilo”, segun e audio.
Lasso a bisa cu el a pidi retiro di Luque for di Gobierno na final di aña pasa, “pa falta di confiansa” y awo e ta spera cu por localis’e pa asina e presenta dilanti di husticia.
Carrera a rechasa e denuncianan di La Posta y entrega un demanda hudicial pa pago di daño y perhuicio 500 mil dollar contra e periodista periodista Andersson Boscán.


text:
Bishita di Minister Zita Jesus-Leito na Aruba tabata unu sumamente fruktífero
Bishita di Minister Zita Jesus-Leito na Aruba tabata unu sumamente fruktífero.
Willemstad – 11 di aprel último, Minister di Tráfiko, Transporte i Planifikashon Urbano señora Zita Jesus-Leito a realisá un biahe di trabou di 1 dia, na hermana isla Aruba. Minister Jesus-Leito a biaha pa Aruba den kuadro di e tour karibense di ‘Hurricane Hunters’ i tambe pa efektuá diferente bishita na koleganan minister.
‘Hurricane Hunters’ ta e avionnan ku ta bula dor di orkan pa asina registrá tur dato i karakterístika di esaki. Unabes ku registrá e datonan aki e servisionan meteorológiko rònt mundu ta distribuí i prosesá nan.
Durante e bishita aki Minister Jesus-Leito a hiba kombersashon ku diferente kolega minister di Aruba, entre nan Minister President señora Evelyn Wever-Croes, Minister di Transporte, Komunikashon i Sektor Primario señor Romero i Minister di Infrastruktura, Planifikashon Urbano i Medio Ambiente señor Oduber. Tópiko di e diferente kombersashonnan tabata entre otro retonan i desaroyo komun manera konsekuensia di refugiadonan di Venezuela pa nos islanan, situashon di transporte públiko, konekshon di fast ferry entre Kòrsou i Aruba, konstrukshon di bibienda sosial, implementashon di e tool “GIS” na Aruba i tambe maneho di propiedat di gobièrnu manera edifisio i tereno.
Por konkluí ku tantu Kòrsou i Aruba ta konfrontando retonan similar na e momentunan aki. Di un forma kreativo i inovativo mandatarionan mester sòru di krea solushonnan duradero ku ta benefisiá siudadanonan di e islanan.
Komo resultado di e diferente kombersashonnan por menshoná ku e ministernan a hasi palabrashon pa fortifiká lasonan di trabou i asina traha di un forma mas direkto ku otro. A planeá un enkuentro mas ku minister Oduber pa asina sigui interkambiá idea tokante e tópiko di maneho di propiedat di gobièrnu. Parti di e palabrashonnan tambe ta ku lo organisá un seshon di interkambio entre departamentonan di infrastruktura i planifikashon urbano di Aruba i Kòrsou.
Minister Jesus-Leito por wak bek riba un biahe fruktífero